Juan 3:21
21 Sa̱a̱ juu ts'aⁿ na mach'ee yuu na maty'iomyana', tsaⁿ'ñeeⁿ matseijomñê ñ'eⁿndyo̱ ja na cwiluiindyo̱ naxueeñe. Ndo' na ljo' cwiwitquioo'ya na cha'tso na mach'eeⁿ, mach'eeⁿ nc'e Ty'o̱o̱ts'om m'aaⁿ ñ'eⁿñê.
Get the App!
Download the FREE Bible.is app for your iPhone, iPad, or Android device.View in the
App Store


Lucas 7:41
41 Tso Jesús: —Tyom'aaⁿ cwii ts'aⁿ na teijndeii s'om nn'aⁿ. Ndo' t'om we nn'aⁿ na tyocacho'jnaⁿ nnoom. Cwii tsaⁿ'ñeeⁿ tyocachujnaaⁿ 'om siaⁿnto denarios. Ndo' cwiicheⁿ tsaⁿ'ñeeⁿ tyocachujnaaⁿ ñewen'aaⁿ nchoo' qui denarios.
Get the App!
Download the FREE Bible.is app for your iPhone, iPad, or Android device.View in the
App Store


1 Juu ñ'oomtyeⁿ na tqueⁿjndyee Ty'o̱o̱ts'om ñequio nn'aⁿ Israel, jndaa' seijndaa'ñena' chiuu nla't'maaⁿ'ndyena jom ndo' na nl'ana cwii w'aaliaa. 2 Juu cuarto na cwe' we'yandyo cantyja 'naaⁿ' w'aaliaa'ñeeⁿ tyomeintyjee' xjo na tyocantyjoo chom ndo' ñ'eⁿ cwii meiⁿsa yuu na tyocantyjo ntyoo'. Cuarto'ñeeⁿ jndyuna' Cuarto Lju'. 3 Naxeⁿ' liaa na ntyja na jnda̱ we, tyowaa cwiicheⁿ cuarto na jndyuna' na Lju'ticheⁿ Tseixmaⁿ. 4 Naquii' cuarto'ñeeⁿ tyowaa tio s'om cajaⁿ yuu tyola'co ntyee suu ndo' cwii castom na tcweeñ'eⁿna' s'om cajaⁿ. Ts'om castom'ñeeⁿ tyowaa cwii xuaa na tuiina' ñ'eⁿ s'om cajaⁿ na too'cheⁿ ñjom maná ndo' mati ñ'eⁿ ts'oom l'eii 'naaⁿ' Aarón na jndei'na' ndo' ñjom lcaa' ljo̱' na chona' ljeii ñ'oomtyeⁿ na seijndaa'ñe Ty'o̱o̱ts'om ñ'eⁿndyena. 5 Nacjoo' castom'ñeeⁿ tyocantyjo we querubines na tuii ñequio s'om cajaⁿ. Joona' cwit'mo̱o̱ⁿna' na m'aaⁿ Ty'o̱o̱ts'om ñequio nn'aⁿ. Ndyeyu nacjoo' tscaa' na ta̱' 'ndyoo castom'ñeeⁿ, tjom lquii querubines'ñeeⁿ yuu cwiñequia ntyee nioom quioo' na jnda̱ jla'cwjeena cha catseit'maⁿ ts'om Ty'o̱o̱ts'om jaa nn'aⁿ Israel. Jndye ñ'oom maniom na cwit'mo̱o̱ⁿ cwii cwii nmeiⁿ', sa̱a̱ ticaⁿna' na nlana̱a̱ⁿyâ cantyja 'naaⁿ joona' na maje'ndyo. 6 Quia na jnda̱ teijndaa' cha'tso nmeiⁿ', nquiee ntyee 'io ndi 'io tyo'ooquie'na cuarto na we'yandyo na tyol'ana ts'iaaⁿ na la'xmaⁿna. 7 Sa̱a̱ cuarto na jnda̱ we, macanda̱ tyojaaquiee' nquii tyee na tjacantyja cwiluiit'maⁿñe, ndo' ñejom ndii' na cwii cwii chu. Tyojaachom nioom quioo' na cwila'cwjee nn'aⁿ na cwila't'maaⁿ'ndyena Ty'o̱o̱ts'om. Niom'ñeeⁿ tyoñequiaaⁿ cwentaa' jnaaⁿ' nqueⁿ ndo' mati cwentaa jnaaⁿ nn'aⁿ. 8 Ndo' na luaa' tuaa, ma'mo̱ⁿ Espíritu Santo na yocheⁿ na tyowaa wats'om liaa'ñeeⁿ, ticwanaaⁿ na nncjaquiee' meiⁿquia ts'aⁿ cuarto na lju'ticheⁿ tseixmaⁿna'. 9 Cha'tso nmeiⁿ' la'xmaⁿna' cwii na ma'mo̱ⁿna' nda̱a̱ya ncuee meiiⁿñe, ee 'naⁿ na tyoñequia nn'aⁿ ñequio quioo' na tyola'cwjeena na cwila't'maaⁿ'ndyena Ty'o̱o̱ts'om, ts'iaaⁿ'ñeeⁿ tîcanda̱a̱ nlqueⁿna' joona na la'xmaⁿna na canda̱a̱'ndyena jo nnom Ty'o̱o̱ts'om. 10 Ñ'oom'ñeeⁿ cwe' t'uiina' cantyja 'naⁿ na cwicwa'na ndo' na cwiwena ñequio nt'omcheⁿ nnom na maqueⁿlju'na' joona. Sa̱a̱ cwe' tomti la'xmaⁿna' cwii na matsa̱'ntjomna' chiuu na nc'omna, ndo' joo ñ'oommeiⁿ' ñequii'cheⁿ tyowaa najnda̱na' hasta xjeⁿ na seichuii' Ty'o̱o̱ts'om chiuu nla't'maaⁿ'ndye nn'aⁿ jom. 11 Sa̱a̱ jnda̱ jndyo Cristo na cwiluiiñê tyee na tjacantyja cantyja 'naaⁿ' cha'tso naya na maniom. Juu wats'om yuu na mandi'ntjoom, yati ndo' canda̱a̱'ti tseixmaⁿna', meiⁿ nchii nn'aⁿ l'a juuna' ee nchii tseixmaⁿna' cantyja 'naaⁿ' tsjoomnancue. 12 Jnda̱ tjaqueⁿ'eⁿ yuu na lju'ticheⁿ wats'om cañoom'luee, sa̱a̱ nchii cha na nñequiaaⁿ nioom canch'ioo ñequio nioom quioo'ndyo nch'u, jom tquiaaⁿ nioom' nqueⁿ, meiⁿ ticaⁿna' na nnts'aannaaⁿ'aⁿ na ljo' ndo' nc'e jo', seijndaa'ñê na la'xmaaⁿya na ticatycwii na cwicalui'n'maaⁿndyo̱. 13 Ñ'oom na mayuu' quia tyolacanda̱a̱ndye ntyee nioom quioo'ndyo ñequio nioom canch'ioo nacjoo nn'aⁿ ñequio tsjaa' na tcoñe casondyecu, tyowaa najndeii na tyola'xmaⁿ ts'iaaⁿmeiⁿ' na tqueⁿ lju'na' nn'aⁿ cha nnda̱a̱ nla't'maaⁿ'ndyena Ty'o̱o̱ts'om. 14 Ndo' nc'e na luaa' waa, juu nioom' Cristo mat'maⁿti waa najndeii na matseixmaⁿna', ee cantyja 'naaⁿ' najndeii na matseixmaⁿ Espíritu Santo na ticantycwii na m'aaⁿ, Cristo tquiaañe cheⁿnqueⁿ nnom Ty'o̱o̱ts'om na seijomna' jom cha'na quioo' na canda̱a̱'ñe ndo' nioom' jom matseilju'na' na m'aaⁿ'tyeⁿ n'o̱o̱ⁿya cantyja 'naaⁿ' joo ts'iaaⁿ na wjaachuuna' jaa na nncwja̱a̱ya cha nnda̱a̱ nndya̱'ntjo̱o̱ⁿya nnom Ty'o̱o̱ts'om na wando'. 15 Nc'e na luaa', tquiaañe Cristo na tueeⁿ'eⁿ cha cantyja 'naaⁿ' cwii ñ'oom xco na matseijndaa'ñê nnda̱a̱ nntseitjoom nn'aⁿ ñequio Ty'o̱o̱ts'om, ndo' na ljo' nnda̱a̱ nntseit'maⁿ ts'oom nn'aⁿ jnaaⁿna na ñel'ana quia tyom'aⁿna nacje 'naaⁿ' ñ'oomtyeⁿ na tyowaajndyee ndo' cha joo nn'aⁿ na ma'maⁿ Ty'o̱o̱ts'om nnda̱a̱ nnto'ñoomna juu naya na tijoom ntycwii na jnda̱ tsoom na nñequiaaⁿ nda̱a̱ naⁿ'ñeeⁿ. 16 Quia matseiljeii ts'aⁿ tsom na matseijndaa'ñena' cwii na l'ue ts'om, ñ'oom na chuu tsom'ñeeⁿ, tjaa'naⁿ najndeiina' yocheⁿ na ndicwaⁿ wando' tsaⁿ'ñeeⁿ. 17 Ee tsom na seiljeii ts'aⁿ na ma'mo̱ⁿna' chiuu waa na matseijndaa'ñe, tjaa'naⁿ najndeii tsom'ñeeⁿ yocheⁿ na wando' tsaⁿ'ñeeⁿ, xeⁿ jnda̱ tueeⁿ'eⁿ quia jo' waa najndeii na matseixmaⁿna'. 18 Nc'e na ljo', ñ'oom na teijndaa' najndyee mati tqueⁿtyeⁿna' cwe' ñ'eⁿ nioom quioo'. 19 Ee quia na jnda̱ sei'naaⁿ' Moisés cha'tso ljeii na matsa̱'ntjomna' nda̱a̱ nn'aⁿ Israel, quia jo' seityeeⁿ soo wee cwii ts'oom hisopo, seicanaⁿ'aⁿ soo'ñeeⁿ quii' nioom catsondyench'u ñequio nioom canch'ioo na tjoom'na' ñ'eⁿ ndaatioo, jnda̱ jo' seicanda̱a̱ñê niom'ñeeⁿ tsom na chuu ljeii'ñeeⁿ ndo' mati nn'aⁿ Israel. 20 Ndo' tsoom nda̱a̱na: "Cantyja 'naaⁿ' niom'waa ma'mo̱ⁿna' na cwiljotyeⁿ ñ'oom na matsa̱'ntjomna' na matseijndaa'ñe Ty'o̱o̱ts'om ñ'eⁿndyo'." 21 Ndo' mati seicanda̱a̱ñê niom'ñeeⁿ wats'omliaa ñequio cha'tso 'naⁿ na cwiwil'ue jo' jo' na cwila't'maaⁿ'ndyena Ty'o̱o̱ts'om. 22 Cantyja 'naaⁿ' ljeii na matsa̱'ntjomna', mandyo na cha'tsoti 'naⁿ maqueⁿlju'na' ñequio niom', ndo' xeⁿ ticwe' niom', ticatseit'maⁿ ts'om Ty'o̱o̱ts'om jnaaⁿ nn'aⁿ. 23 Ndo' na luaa', jo' chii tcaⁿna' na cwe' nioom quioo' cha queⁿlju'na' joo 'naⁿ na teil'ue quii' wats'omliaa na joona' jlui'tsjaaⁿ'na' joo 'naⁿ na niom cañoom'luee, sa̱a̱ joo 'naⁿ'ñeeⁿ tcaⁿna' na cue' cwii na canda̱a̱'ti. 24 Ee Cristo, nchii tjaqueⁿ'eⁿ wats'om na ñel'a nn'aⁿ, cwii na cwe' jlui'tsjaaⁿ'na' wats'om na mayuu'cheⁿ na waa cañoom'luee. Jom tjaqueⁿ'eⁿ cañoom'luee yuu na matioom'ñê ñ'oom 'naaⁿya jo nnom Ty'o̱o̱ts'om. 25 Nchii tjaqueⁿ'eⁿ cañoom'luee na jndye ndii' na nncueeⁿ'eⁿ cwentaa nn'aⁿ, cha'xjeⁿ quich'ee tyee na cwiluiitquieñe jo nda̱a̱ nn'aⁿ judíos na chu ndo' chu mawjaaqueⁿ'eⁿ cuarto na macanda̱ na lju' tseixmaⁿna' na nñequiaaⁿ nioom quioo'. 26 Ee xeⁿ na ljo' tcaⁿna', quia jo' jndye ndii' xjeⁿ na tqueⁿ Ty'o̱o̱ts'om tsjoomnancue, nlcaⁿna' na cue' Cristo. Sa̱a̱ ncueemeiiⁿ na mawjaantycwii cantyja 'naaⁿ' tsjoomnancue, ñejomndii' teitquioo'ñe Cristo, na tquiaañê na tueeⁿ'eⁿ na nntseicanoom'm jnaaⁿ nn'aⁿ. 27 Ndo' cha'xjeⁿ na majndaa' na ñejom ndii' nncwja̱a̱ya na cha'tsondyo̱, ndo' jnda̱ jo' nncu'xeⁿ Ty'o̱o̱ts'om jaa, 28 maluaa' ñejomndii' na tquiaañe Cristo na tueeⁿ'eⁿ cha nntseinoom'm jnaaⁿ jndyendye nn'aⁿ. Nda̱ jo' nleitquioo'ñê na nnda̱ we, nchii cwe' na nntseijndaa'ñê cantyja 'naaⁿ jnaaⁿ nn'aⁿ, sa̱a̱ na nncwji'n'maaⁿñê nn'aⁿ na cwicantyjaa' n'om jom.


2 Pedro 3:9
9 Sa̱a̱ nchii cwe' na jeeⁿ nioomñe Ty'o̱o̱ts'om na nntseicaña̱a̱ⁿ ñ'oom na jnda̱ tsoom na nnts'aaⁿ cha'xjeⁿ cwila'tiuu nt'omcheⁿ nn'aⁿ, sa̱a̱ m'aaⁿ nioomcheⁿ ts'oom, ee tical'ue ts'oom na nntsuuñe meiⁿcwii ts'aⁿ. Jom l'ue ts'oom na cha'tsondye nn'aⁿ calcwe' n'omna jnaaⁿna.
Get the App!
Download the FREE Bible.is app for your iPhone, iPad, or Android device.View in the
App Store


1 Jnda̱ chii nty'iaya cwii ángel na jnaⁿ cañoom'luee, jndyocueeⁿ. Ñ'oom ts'o̱w'aa na nnaaⁿ yuu na ticantycwii na njoom ndo' ñ'oom ts'uaaxjo ta. 2 T'ueeⁿ catsoomjndii, juu catsuu tquiee na maxjeⁿ teiyo m'aaⁿ, juu na cwiluiiñe tsaⁿjndii ndo' Satanás. Seityeeⁿ juu na cwiljoo'ñetyeⁿ cwii meiⁿ ndyu. 3 Ndo' tjoom'm tsaⁿ'ñeeⁿ naquii' yuu na ticantycwii na njoom. Jnda̱ jo' seicoom'm ndo' tuaa teincuu' na nnaaⁿ jo' jo', cha tacalui' tsaⁿ'ñeeⁿ na nñequiu'nn'aⁿtyeeⁿ nn'aⁿ njoomnancue. Quia jnda̱ jnda̱a̱' cwii meiⁿ ndyu'ñeeⁿ maxjeⁿ matsona' na nnaⁿ'ñeyaaⁿ cwe' tiyo. 4 Jnda̱ chii nty'iaya jndye ndio na meindyuaandye nn'aⁿ na jnda̱ to'ñoom ts'iaaⁿ na nntu'xeⁿna nn'aⁿ. Ndo' mati nty'iaya añmaaⁿ nn'aⁿ na jnda̱ jno̱ⁿ cantyo' cwe' nc'e na tjei'yuu'ndyena cantyja 'naaⁿ' Jesús, ndo' na tyoñe'quiana ñ'oom' Ty'o̱o̱ts'om. Naⁿ'ñeeⁿ tîcala't'maaⁿ'ndyena quioo'jndii, meiⁿ juu na jlui'tsjaaⁿ'ñeyo'. Tînquiandyena na nluii ljeii 'naaⁿ'yo' cantaana meiⁿ lueena. Naⁿ'ñeeⁿ nty'iaya na tando'nnda'na na jnda̱ tja̱na ndo' sa̱'ntjomna ñequio Cristo cwii meiⁿ ndyu. 5 Jo' luaa' najndyee na cwitando'xco nn'aⁿ. Sa̱a̱ nt'omcheⁿ nn'aⁿ na jnda̱ tja̱, ticatando'nnda'na hasta quia jnda̱ jnda̱a̱' cwii meiⁿ ndyu'ñeeⁿ. 6 Matio'naaⁿñe Ty'o̱o̱ts'om joo nn'aⁿ na cwila'jomndye na cwitando'nnda' najndyee, ee cwiluiindyena na lju' n'omna. Juu na nncwje nn'aⁿ na jnda̱ we, xocat'uiina' joona ee tjaa najndeii na matseixmaⁿna' ñ'eⁿndyena. Nla'xmaⁿna ntyee cwentaa' Ty'o̱o̱ts'om ndo' Cristo. Ndo' nntsa̱'ntjomna ñ'eⁿñê cwii meiⁿ ndyu. 7 Quia na jnda̱ jnda̱a̱' cwii meiⁿ ndyu'ñeeⁿ, nndyaañe Satanás yuu na chu'tyeⁿñê 8 cha nlueeⁿ'eⁿ na nncjaanquiu'nn'aaⁿ Gog ñ'eⁿ Magog, jo' jo' nn'aⁿ na m'aⁿ cha'waa tsjoomnancue. Ndo' nntseitjoom sondaro 'naaⁿ naⁿ'ñeeⁿ na nl'ana tia'. Jndyendyena hasta matseijomna' cha'na jndye tei' 'ndyoo ndaaluee. 9 Ndo' nty'iaya na jnaⁿna cha'waa tsjoomnancue. Ty'etcuundyena cha'waa ndyuaa ndo' tjaa'ndyena tsei juu tsjoom na jeeⁿ candya' ts'om Ty'o̱o̱ts'om, yuu na cwic'eeⁿ nn'aⁿ na maqueeⁿ na lju' n'om. Sa̱a̱ seiquioom chom nacjoo sondaro'ñeeⁿ, seicoñ'eⁿna' joona. 10 Ndo' juu tsaⁿjndii na tquiu'nn'aⁿ joona, tju'na' jom naquii' ndaalueechom yuu na cwico ljo̱' sufra̱. Jo' jo' m'aaⁿ quioo'jndii tquiee ñequio ts'aⁿ na tyoñequiaa ñ'oom cantu. Naxuee natsjom ticantycwii na maco'wi'na' joona jo' jo'. 11 Jnda̱ jo' nty'iaya cwii tio canchii' na jeeⁿ t'maⁿna' ndo' nty'iaya nquii Ty'o̱o̱ts'om na wacatyeeⁿ nacjoo' juuna'. Tsjoomnancue ñ'eⁿ tsjo̱'luee jnda̱ tsuuñ'eⁿna' jo nnoom. 12 Mati tco'na' no̱o̱ⁿ na nty'iaya l'oo, joo nn'aⁿ na tyoluiit'maⁿndye ñequio nn'aⁿ na tjaa ljo' tyola'xmaⁿ. Meintyjee' naⁿ'ñeeⁿ jo nnom tio canchii'ñeeⁿ. Jnda̱ chii sein'meiiⁿ' Ty'o̱o̱ts'om cha'tso libro na chona' ljeii na matseicano̱o̱ⁿna' cantyjati na ñel'a l'oo'ñeeⁿ. Cantyja 'naaⁿ joo ñ'oom'ñeeⁿ tu'xeⁿndyena. Ndo' mati waa cwiicheⁿ libro na chuuna' ncuee nn'aⁿ na la'xmaⁿ na cwita'ndo', jnda̱ sein'meiiⁿ'eⁿ. 13 Ndo' sei'ts'o 'naaⁿ nn'aⁿ na tja̱ naquii' ndaaluee, jndyaandyena jo' jo'. Ndo' añmaaⁿ nn'aⁿ na jnda̱ tja̱ na m'aⁿ yuu na meindoo' l'oo, jndyaandyena jo' jo'. Quia jo' cha'tsondye naⁿ'ñeeⁿ tu'xeeⁿ joona cantyjati na jnda̱ ñel'ana. 14 Xjeⁿ'ñeeⁿ juu na mach'ee na cwiwje nn'aⁿ ndo' ñequio tsjoom l'oo, tjoom'm joona' ndaaluee chom. Juu ndaaluee chom tseixmaⁿna' na jnda̱ we na cwiwje nn'aⁿ. 15 Ndo' 'ñeeⁿ juu na tîcwiljeii xuee' nacjoo' libro na chuuna' ncuee nn'aⁿ na la'xmaⁿ na cwita'ndo', tsaⁿ'ñeeⁿ tjoom'm juu naquii' ndaaluee chom. Luaa' waa na tco'na' no̱o̱ⁿya.


1 Quia jo' tuo̱nnda' Jesús ts'om w'aandaa ñequio nn'aⁿ na cwila'jomndye ñ'eⁿñê. Tei'ty'ioo'na ndaaluee. Mana tquiena tsjoom yuu na mac'eⁿ Jesús. 2 Ndo' tquioñ'om nn'aⁿ cwii ts'aⁿwii' na m'aaⁿ, cwe' ñ'eⁿ tsuee. Tsaⁿ'ñeeⁿ tycutqueeⁿ tei'ljoo jom mana teintjeiⁿ nc'eeⁿ. Quia na nty'iaa' Jesús na t'maⁿ cwila'yu'ya n'om naⁿ'ñeeⁿ, tsoom nnom tsaⁿwii': —'U jndaaya, c'om' t'maaⁿ'ndyu' ts'om'. Ja jnda̱ seit'maⁿ ts'o̱o̱ⁿya 'u cha'tso jnaⁿ' na waa. 3 Quia jo' cwanti nn'aⁿ na cwit'mo̱o̱ⁿ ljeii na tqueⁿ Moisés tyom'aaⁿ' n'omna, cwiluena: "Tsaⁿm'aaⁿ' ñ'oom ntjeiⁿ matseineiiⁿ ee mach'eeⁿ na ljo'yu cwiluiiñê ñ'eⁿ Ty'o̱o̱ts'om." 4 Jesús maxjeⁿ mantyjeeⁿ na luaa' cwila'tiuuna. Jo' chii tsoom nda̱a̱na: —¿Chiuu na ticuaaya nquiu'yo' ñ'eⁿndyo̱? 5 ¿Cwaaⁿ ñ'oom cwila'tiuu'yo' na tijndei'tina' na nntsjo̱o̱ nnom tsaⁿm'aaⁿ, aa nchii cha'na jnda̱ tsjo̱o̱ nnoom na matseit'maⁿ ts'o̱o̱ⁿya jnaaⁿ'aⁿ na waa? Oo ¿aa nchii nquiu'yo' na jndei'tina' na nntsjo̱o̱ quicantyjaaⁿ, cjaacaⁿ? 6 Queⁿ'yo' cwenta, ja na cwiluiindyo̱ tsaⁿ na jnaⁿ cañoom'luee m'mo̱o̱ⁿya nda̱a̱'yo' na waa na jndo̱ na matseixmaⁿya tsjoomnancuewaañe na nntseit'maⁿ ts'o̱o̱ⁿya jnaaⁿ nn'aⁿ. Quia jo' tsoom nnom ts'aⁿ na ntjeiⁿ nc'ee: —'U re, quicantyja', catseilcwiindyu' tsuee 'naⁿ'. Cja'to' wa'. 7 Ndo' teicantyjaaⁿ, mana tjaaⁿ waⁿ'aⁿ. 8 Ndo' tmaaⁿ' nn'aⁿ na nty'iaa na luaa', tyueneiiⁿna ndo' tyola't'maaⁿ'ndyena Ty'o̱o̱ts'om na tquiaaⁿ najneiⁿ nnom Jesús na nnteijndeiina' nn'aⁿ. 9 Jlui' Jesús jo' jo', mana tjaaⁿ. Ndo' ljeiiⁿ ja na jndyuya Mateo. Wacatya̱ⁿ w'aa yuu cwitioom nn'aⁿ ts'iaaⁿnda̱a̱na cwentaa' gobiernom. Tsoom no̱o̱ⁿ: —Candyo'tseijomndyu' ñequio ts'iaaⁿ na mats'aa. Mañoom' teicantyjaya, tjo̱tseijomndyo̱ ñequioñê. 10 Luaa tuii, wacatyeeⁿ Jesús nacañoom' meiⁿsa w'aya. Ndo' naⁿcwito'ñoom ts'iaaⁿnda̱a̱ nn'aⁿ cwentaa' gobiernom ñ'eⁿ nn'aⁿ na cwila'tjo̱o̱ndye nnom Ty'o̱o̱ts'om cantyja na nquiu nn'aⁿ fariseos, ñe'naaⁿ' meindyuaandyena ñ'eⁿñê ñequio nn'aⁿ na cwila'jomndye ñ'eⁿñê. 11 Sa̱a̱ quia na nty'iaa nn'aⁿ fariseos na luaa' mach'eeⁿ, ta'x'eena nda̱a̱ nn'aⁿ na cwila'jomndye ñ'eⁿñê, jluena: —¿Chiuu na macwa' maestro 'naⁿ'yo' ñequio naⁿcwito'ñoom ts'iaaⁿnda̱a̱ nn'aⁿ cwentaa' gobiernom ndo' ñequio nn'aⁿ na cwila'tjo̱o̱ndye nnom Ty'o̱o̱ts'om? 12 Quia na jndii Jesús na luaa' cwiluena, tsoom: —Nn'aⁿ na tiwii titjo̱o̱ndyena ts'aⁿ na mach'ee nasei. Sa̱a̱ nn'aⁿ na wii tjo̱o̱ndyena tsaⁿ'ñeeⁿ. 13 Waa ñ'oom' Ty'o̱o̱ts'om na luaa matsona': "Ja cajndati ntyjii na nnc'om'yo' na wi' n'om'yo' nc'iaa'yo' nchiiti na cwiñe'quia'yo' quioo' na cwila't'maaⁿ'ndyo' ja." Tsoti Jesús: —Catsa'yo' ndo' cala'no̱ⁿ'yo' ljo' ñe'ca'mo̱ⁿ ñ'oomwaa'. Ee ja nchii na jndyo̱o̱ na nncwaⁿya nn'aⁿ na cwil'a na maty'iomyana', sa̱a̱ jndyo̱o̱ na nncwaⁿya nn'aⁿjnaⁿ na calcwe' n'omna. 14 Quia jo' nn'aⁿ na cwila'jomndye ñ'oom na mañequiaa Juan, tyquie'cañomna Jesús. Tyola'ncjoo'ndyena, jluena: —¿Chiuu na jâ ñequio nn'aⁿ fariseos jndye ndii' cwila'cwejndo'ndyô̱, sa̱a̱ nn'aⁿ na cwila'jomndye ñ'eⁿndyu' tiquila'cwejndo'ndyena? 15 T'o̱ Jesús nda̱a̱ naⁿ'ñeeⁿ, seineiiⁿ ñ'oom tjañoom': —Joo nn'aⁿ na cwila'jomndye ñ'eⁿ nquii ts'aⁿ na macoco, ¿aa nnc'omna na chjoo' n'omna yocheⁿ na cwiwit'maaⁿ' na ndicwaⁿ m'aaⁿ tsaⁿ'ñeeⁿ quii'ntaaⁿna? Xocats'aana'. Sa̱a̱ nncue'ntyjo̱ xuee na nncwji'na' juu ts'aⁿ na macoco quii'ntaaⁿna. Quia ljo'cheⁿ nnc'omna na chjoo' n'omna ndo' nla'cwejndo'ndyena. 16 Quia jo' seineiⁿti Jesús ñ'oom tjañoom' cantyja 'naaⁿ' ñ'oom xco na jndyoñ'oom. Tsoom: —Ticaty'iomyana' na nntseiyo̱ ts'aⁿ liaa ntsaa ñ'eⁿ cwii taⁿ' liaa xco na tyootmaⁿ. Ee xeⁿ na ljo' nnts'aa, nncjaateii liaa xco, nnc'ioo'ñena' liaa ntsaa ndo' liaa ntsaa cwajndiiti njndii'ñena'. 17 Meiⁿ xocatiom ts'aⁿ winom xco ts'om tjaⁿ na jnda̱ teil'ue, ee xeⁿ na luaa' nts'aa ts'aⁿ, nty'ioo' tjaⁿ, mana cwiwindaa'ñ'eⁿ juuna' ndo' mati nlcwe' winom. Maxjeⁿ nntiom ts'aⁿ winom ts'om tjaⁿ xco ndo' laa'ti' meiⁿ tjaⁿ xocwi'ndaa' meiⁿ winom. 18 Yocheⁿ na matseineiⁿ Jesús ñ'oommeiⁿ', tyje'cañoom cwii ts'aⁿ na cwiluiitquieñe wats'om 'naaⁿ nn'aⁿ judíos. Tco' xtye jo nnoom, tso: —Je'ndyo tue' nomjndaaya. Sa̱a̱ xeⁿ wja' na nntio' ts'o̱' nacjoom'm, nncwando'nnaaⁿ'aⁿ. Cwa cja', catio'ya' ts'o̱' nacjoom'm, quia jo' nncwando'xcoom. 19 Ndo' teicantyja Jesús, tjantyjo̱o̱ⁿ naxeⁿ' tsaⁿ'ñeeⁿ ñequio jâ nn'aⁿ na cwilajomndyô̱ ñ'eⁿñê. 20 Luaa tuii, jndyontyjo̱ cwii yuscu naxeⁿ' Jesús na nioom wii'. Yuscu'ñeeⁿ jnda̱ canchoo'we chu na tyoocameintyjee' na cwicaa nioom'm. Jndyotseicandyoo'ñê, t'ueeⁿ 'ndyoo liaa' Jesús. 21 Ee seitioom naquii' ts'oom: "Xeⁿ cwe' na nnda̱a̱ nñequiuu'a liaⁿ'aⁿ, quia jo' nn'maⁿya." 22 Taqueⁿ Jesús nty'iaaⁿ'aⁿ yuscu'ñeeⁿ. Tsoom nnom: —'U jndaaya, c'om' t'maaⁿ'ndyu' ts'om'. Nc'e na matseiyu'ya ts'om' ñ'eⁿndyo̱, jnda̱ n'maⁿ'. Ndo' mañejuu xjeⁿ'ñeeⁿ n'maⁿ. 23 Jnda̱ tuee' Jesús waa' Jairo'ñeeⁿ, tjaqueⁿ'eⁿ naquii' w'aa. Nty'iaaⁿ'aⁿ nn'aⁿ na cwitjo̱o̱' nmaaⁿ, ñequio jndye nt'omcheⁿ nn'aⁿ na tacwaxua ndyuee. 24 Tsoom nda̱a̱ naⁿ'ñeeⁿ: —Calui'yo', ee nchii na jnda̱ tue' yuscuchjoom'aaⁿ'. Cwe' watsoo. Sa̱a̱ cwe' teincona jom. 25 Jnda̱ na tjeiiⁿ'eⁿ naⁿ'ñeeⁿ ch'eⁿ, tjaqueⁿ'eⁿ yuu ndii' ts'oochjoo, t'ueeⁿ ts'o̱. Teintyja yu'ñeeⁿ. 26 Cha'waa ts'o̱ndaa'ñeeⁿ t'om ñ'oom na tuii na luaa'. 27 Na mawjaati Jesús ty'entyjo̱ we naⁿnchjaaⁿ naxeeⁿ'eⁿ. Jndeii tyola'xuaana, tyoluena: —Ta, 'u na cwiluiindyu' tsjaaⁿ 'naaⁿ' David na jndyowicantyjoo', c'oom' na wi' ts'om' jâ. 28 Quia na tjaqueⁿ'eⁿ quii' w'aa, ty'entyjo̱ naⁿnchjaaⁿ'ñeeⁿ naxeeⁿ'eⁿ. Tsoom nda̱a̱na: —¿Aa cwilayu'yo' na nnda̱a̱ nnts'aaya na nnty'ia'yo'? T'o̱o̱na nnoom jluena: —Ta, cwilayuu'â na nnda̱a̱ nntsa'. 29 Quia jo' tyenquioom'm lua'nda̱a̱na, tsoom: —Cats'aana' cha'xjeⁿ na cwilayu'ya n'om'yo'. 30 Mana tco'yana' n'omnda̱a̱ naⁿ'ñeeⁿ. Ndo' tqueⁿtyeⁿ Jesús ñ'oom nda̱a̱na, tsoom: —Cal'a'yo' cwenta na meiⁿcwii ts'aⁿ ticalaneiⁿ'yo' nnom 'ñeeⁿ sein'maⁿ 'o. 31 Sa̱a̱ yuu waa, jlui' naⁿ'ñeeⁿ jo' jo', to̱'na, tyot'oomna ñ'oom ya cantyja 'naaⁿ'aⁿ cha'waa ts'o̱ndaa'ñeeⁿ. 32 Xjeⁿ na cwi'oo naⁿ'ñeeⁿ, luaa tuii, tquioñ'om nn'aⁿ cwii ts'aⁿ na m'aaⁿ Jesús. Tileicatseineiⁿ na maleiñ'oom jndyetia juu. 33 Quia na jnda̱ tjeiiⁿ'eⁿ jndyetia naquii' ts'om tsaⁿ'ñeeⁿ, jnaaⁿ na matseineiⁿ. Tyueneiiⁿ nn'aⁿ, jluena: —Meiⁿ cha'waa ndyuaaya ndyuaa Israel, tijoom ñenty'iaaya cwii nnom cha'na luaa'. 34 Sa̱a̱ nn'aⁿ fariseos tuee'na ñ'oom nacjoo' Jesús, jluena: —Cantyja najndeii nquii na cwiluiitquieñe nda̱a̱ naⁿjndii, jo' na macwjeeⁿ'eⁿ naⁿjndii naquii' n'om nn'aⁿ. 35 Tyomanom Jesús cha'tso njoom t'maⁿ ñequio njoom nch'u ts'o̱ndaa Galilea. Tyo'mo̱o̱ⁿ nda̱a̱ nn'aⁿ naquii' lan'om. Tyoñequiaaⁿ ñ'oom naya cantyja na matsa̱'ntjom Ty'o̱o̱ts'om. Tyotsein'maaⁿ nn'aⁿ ticwii cwii nnom tycu na wiina, ñ'eⁿ ticwii cwii nnom na tajndeii' n'omna na maquiina'. 36 Quia na nty'iaaⁿ'aⁿ nn'aⁿ na jndyendye, t'oom na wi' ts'oom naⁿ'ñeeⁿ ee cwe' m'aⁿntjeiⁿtona ndo' tjaa 'ñeeⁿ na nnteijndeii joona. Laxmaⁿna cha'cwijom cwii tmaaⁿ' canmaⁿ na tjaa 'ñeeⁿ juu na ya nnteix'ee. 37 Quia jo' to̱o̱ⁿ'o̱ⁿ na ma'mo̱o̱ⁿ na jndye nn'aⁿ mam'aⁿ na nndye ñ'oom' Ty'o̱o̱ts'om sa̱a̱ tijndye nn'aⁿ na nntjei'yuu'ndye nda̱a̱na. Tsoom ñ'oom tjañoom' nda̱a̱ nn'aⁿ na cwila'jomndye ñ'eⁿñê: —Jeeⁿ ya jnda̱ tue' ntjom, sa̱a̱ naⁿntjom tijndyendyena. 38 Jo' chii cala'ty'oondyo' nnom Ty'o̱o̱ts'om na jom cwentaaⁿ'aⁿ ntjom'ñeeⁿ, na cajñoom nn'aⁿ na c'oocatyjeendye ntjoom'm.


Colosenses 1:12
12 Ndo' mati na nñe'quia'yo' na quianl'uaa' Tsotya̱a̱ya Ty'o̱o̱ts'om. Ee na jnda̱ tqueeⁿ na la'xmaaⁿya na nnto'ño̱o̱ⁿya cha'tso nnom na cwito'ñoom nn'aⁿ na macwjeeⁿ'eⁿ cwentaaⁿ'aⁿ na cwila'jomndyena cantyja na cwiluiiñê na matsa̱'ntjoom yuu na jeeⁿ caxuee.
Get the App!
Download the FREE Bible.is app for your iPhone, iPad, or Android device.View in the
App Store


1 Ja Pablo cwiluiindyo̱ apóstol 'naaⁿ' Jesucristo, Ty'o̱o̱ts'om ty'ioom tsiaaⁿwaañe ja nc'e na l'ue ts'oom, cha'xjeⁿ ñ'oom na jnda̱ tsoom na mañequiaaⁿ na cwita'ndo' añmaaⁿ nn'aⁿ na cwilajomndyena ñ'eⁿ Cristo Jesús. 2 Matseiljeiya cartawaañe na matseicwano̱ⁿya juuna' na m'aaⁿ' 'u jndaaya Timoteo na jeeⁿ wi' ts'o̱o̱ⁿya. L'ue ts'o̱o̱ⁿ na nquii Tsotya̱a̱ya Ty'o̱o̱ts'om ndo' Ta Jesucristo cwentaaya nntio'naaⁿndyena 'u ñequio naya na la'xmaⁿna, ñequio na wi' n'omna 'u tjaañomtiuu c'oom' jo nda̱a̱na. 3 Naxuee ndo' natsjom quia na matseina̱ⁿya nnom Ty'o̱o̱ts'om, ñequii'cheⁿ quijaañjoom' ts'o̱o̱ⁿya 'u. Mandi'ntjo̱ⁿya nnoom ñequio na meiⁿcwii titia ntyjii cha'xjeⁿ tyol'a nn'aⁿ tsjaaⁿ na tuiindyo̱. 4 Ñequii'cheⁿ macjaañjoom' ts'o̱o̱ⁿya na tiomna' ndaa n'om njom' quia na to̱ⁿ'ndyo̱ ndo' jeeⁿ ñe'canty'iannda'a 'u cha nñequiaana' na neiⁿya. 5 Macjaañjoom' ts'o̱o̱ⁿ na jeeⁿ xcwe matsei'yu'ya' ts'om' ñ'eⁿ Ty'o̱o̱ts'om. Najndyee tyotseiyu' tso'ndyo' tsaⁿtquiee Loida mati nquii tso'ndyo' Eunice ndo' mantyjiijndaa'ndyo̱ na mati 'u. 6 Quia na tio̱o̱ l'o̱o̱ya nacjo', jnda' juu najndeii na matseixmaⁿ Ty'o̱o̱ts'om cha nnda̱a̱ nndi'ntjom' nnoom. Cwil'uee'ndyu' juu naya'ñeeⁿ. 7 Nchii Ty'o̱o̱ts'om mañequiaaⁿ na m'aaⁿya na nquiaaya. Jom mañequiaaⁿ na laxmaaⁿya najndeii na matseixmaaⁿ ñequio na c'o̱o̱ⁿya na wi' n'o̱o̱ⁿya nn'aⁿ ndo' mati na queⁿndyo̱ cheⁿncjo̱o̱ xjeⁿ cantyja 'naaⁿya. 8 Ja wa'njo̱o̱ⁿ w'aancjo, sa̱a̱ tinc'oom' na jnaⁿ' na nncwji'yuu'ndyu' cantyja 'naaⁿ' nqueⁿ na cwiluiiñê na matsa̱'ntjoom jaa, meiⁿ tinc'oom' na jnaⁿ' cantyja 'naⁿya. Ñequio najndeii na mañequiaa Ty'o̱o̱ts'om, catseijomndyu' nawi' na cwiwino̱o̱ⁿya nc'e juu ñ'oom na cwiñequiaaya na macwji'n'maaⁿñê nn'aⁿ. 9 Jnda̱ tjei'n'maaⁿñê jaa ndo' maqueeⁿ'ñê jaa na calaxmaaⁿya nn'aⁿ na maqueⁿño̱o̱ⁿ cwentaaⁿ'aⁿ nchii cwe' nc'e cwii nnom na jnda̱ ñel'aaya, sa̱a̱ nc'e na luaa' jnda̱ seijndaa'ñê ndo' na m'aaⁿ na wi' ts'oom jaa nc'e cwilajomndyo̱ ñ'eⁿ Cristo Jesús ee cwii tjo̱o̱cheⁿ na ncuaa tsjoomnancue, m'aaⁿ na candya' ts'oom jaa. 10 Je' ma'mo̱o̱ⁿ na candya' ts'oom jaa na jnda̱ jndyo nquii na macwji'n'maaⁿ'ñe jaa, Jesucristo. Jom seityueeⁿ'eⁿ na jndeii na matseixmaⁿ juu na mach'ee na cwiwje nn'aⁿ. Cantyja 'naaⁿ' juu ñ'oom naya na cwiñequiaaya cwito'ñoom nn'aⁿ na ticantycwii na cwita'ndo'na. 11 Ty'o̱o̱ts'om ty'ioom ts'iaaⁿ ja na nñequiaya ñ'oom naya 'naaⁿ'aⁿ ndo' na cwiluiindyo̱ ts'aⁿ na majñoom ts'iaaⁿ 'naaⁿ'aⁿ na ca'mo̱o̱ⁿya juuna' nda̱a̱ nn'aⁿ na nchii judíos. 12 Nc'e na luaa' jo' chii mawino̱o̱ⁿya nawi'meiiⁿ, sa̱a̱ tic'o̱o̱ⁿ na jnaaⁿ'a na ljo' ee mawajnaⁿ'a nqueⁿ na ntyjaa' ts'o̱o̱ⁿ ndo' ntyjiijndaa'ndyo̱ na waa najndeii na matseixmaaⁿ na mach'eeⁿ cwenta juu na m'aaⁿya na quit'maⁿ ts'o̱o̱ⁿya jom hasta xuee quia na nncu'xeeⁿ nn'aⁿ. 13 Ñ'oom na xcweti na jnda̱ jndi' na tyoñequiaya njom', queⁿ' juuna' jo njom' cwii na ma'mo̱ⁿna' chiuu na ncjaam'aaⁿ' na matsei'yu'ya' ts'om' ndo' na c'oom' na wi' ts'om' nn'aⁿ nc'e na cwilajomndyo̱ ñ'eⁿ Cristo Jesús. 14 M'aaⁿ Espíritu Santo quii' n'o̱o̱ⁿya, ñequio na mateijñeiⁿ jaa catsa' cwenta ñ'oom na jeeⁿ xcwe na mañequiaa Ty'o̱o̱ts'om lua̱a̱ya. 15 Cha'xjeⁿ na jnda̱ jndi' cha'tsondye nn'aⁿ ndyuaa Asia jnda̱ 'ndyena ja. Quii'ntaaⁿ joona ñ'eⁿ Figelo ñequio Hermógenes. 16 C'oom Ty'o̱o̱ts'om nawi' ts'oom nn'aaⁿ' Onesíforo ee jndye ndii' teijneiⁿ ja ndo' meiⁿ tîc'oom na jnaaⁿ'aⁿ na m'aaⁿya pra̱so. 17 Ee quia na tyjeeⁿ'eⁿ ñjaaⁿ Roma tyoqueⁿñê na tyol'ueeⁿ ja hasta xjeⁿ na nljeiiⁿcheⁿ ja. 18 Xuee quia na nncu'xeⁿ Ty'o̱o̱ts'om nn'aⁿ quiaaⁿ na nnc'oom na wi' ts'oom juu. 'U ntyji' na jeeⁿ t'maⁿ teijneiⁿ jâ tsjoom Éfeso.


Hebreos 8:5
5 Wats'om yuu na cwindye'ntjom ntyee'ñeeⁿ, cwe' tseixmaⁿna' ncwaaⁿ' na jlui'tsjaaⁿ' juu na waa cañoom'luee. Nquiuuyaaya na cwe' ncwaaⁿ' jo' ee quia to̱' Moisés na nnts'aaⁿ wats'omliaa, matso Ty'o̱o̱ts'om nnoom: "Queⁿ' queⁿ' cwenta na catsa' juuna' cha'xjeⁿ na t'mo̱o̱ⁿya njom' quia t'oom' sjo̱ Sinaí."
Get the App!
Download the FREE Bible.is app for your iPhone, iPad, or Android device.View in the
App Store


Efesios 5:2
2 C'om'yo' na jnda nquiu'yo' meiⁿquia nn'aⁿ cha'xjeⁿ Cristo ty'oom na candya' ts'oom jaa, ndo' tquiaañê na tueeⁿ'eⁿ cwentaaya. Ndo' na ljo' s'aaⁿ s'aana' ntyjii Ty'o̱o̱ts'om ñ'eⁿñê cha'cwijom catsmaⁿ na cwila'cuee' nn'aⁿ judíos cha nntseit'maⁿ ts'oom joona jnaaⁿna. Manc'e jo' chii tioo na jeeⁿ tjawee' ntyjii Ty'o̱o̱ts'om ñ'eⁿñê cha'cwijom cwii jndye cachi.
Get the App!
Download the FREE Bible.is app for your iPhone, iPad, or Android device.View in the
App Store


Colosenses 1:25
25 Ee nc'e ts'iaaⁿ na jnda̱ ty'iom Ty'o̱o̱ts'om ja, jo' na cwiluiindyo̱ ts'aⁿ na mandi'ntjom nda̱a̱ nn'aⁿ na macwjeeⁿ'eⁿ cwentaaⁿ'aⁿ. Cantyja 'naaⁿ' ts'iaaⁿ'ñeeⁿ seijndaa'ñê na mañequiaya ñ'oom naya 'naaⁿ'aⁿ nda̱a̱ nn'aⁿ meiⁿquiayuucheⁿ, ndo' mati mateijndeiina' 'o.
Get the App!
Download the FREE Bible.is app for your iPhone, iPad, or Android device.View in the
App Store


Mateo 8:16
16 Quia na jnda̱ tmaaⁿya, tquiocho nn'aⁿ jndye nc'iaana na cwilei'cho jndyetia na m'aaⁿ Jesús. Ñe'cwii sa̱'ntjoom na calui' jndyetia, quia jo' jlui'na naquii' n'om naⁿ'ñeeⁿ. Ndo' sein'maaⁿ cha'tso nn'aⁿwii.
Get the App!
Download the FREE Bible.is app for your iPhone, iPad, or Android device.View in the
App Store


2 Corintios 1:19
19 Juu Silvano ñ'eⁿ Timoteo ñ'eeⁿna ñ'eⁿndyo̱ na tyoñequiaayâ ñ'oom naya nda̱a̱'yo' cantyja 'naaⁿ' Jesucristo Jnda Ty'o̱o̱ts'om. Ñ'oom'ñeeⁿ nchii we ndii' tseixmaⁿna', na waa xjeⁿ na majo'ndyo ndo' waa xjeⁿ na nchii jo'ndyo juuna'. Cantyja 'naaⁿ' jom, ñequii'cheⁿ tseixmaⁿ ñ'oom'ñeeⁿ ñ'oom na mayuu'.
Get the App!
Download the FREE Bible.is app for your iPhone, iPad, or Android device.View in the
App Store


1 Xuee jnda̱ 'om tjacue Ananías tsjoom Cesarea. Jom tyee na cwiluiitquieñe. Mati nt'omcheⁿ nn'aⁿ na cwiluiitquiendye quii'ntaaⁿ nn'aⁿ judíos tsjoom Jerusalén ty'ena ñ'eⁿñê. Jnda̱ na tquiena Cesarea ty'entyjaa'na gobiernom na nñe'quiana jnaaⁿ' Pablo. Mati Tértulo, ts'aⁿ na 'naaⁿ'ti na nntseitjoom' ñ'oom, tjañ'eeⁿ ñ'eⁿndyena. 2 Quia jo' tqueeⁿ'ñe gobiernom Pablo. Jnda̱ chii to̱' Tértulo tyoñequiaaⁿ jnaaⁿ' Pablo. Tsoom nnom gobiernom: —Cwe' cantyja na jndo̱' ts'om' 'u ta Félix cwic'a̱a̱ⁿyâ na tjaa'naⁿ ntia' quii'ntaaⁿyâ. Ndo' t'maⁿ waa na matsei'jndaa'ndyu'ti' naquii' njoommeiiⁿ. 3 Jo' chii jâ cwila't'maaⁿ'ndyô̱ 'u. Ndo' ñequii'cheⁿ cwil'uuyâ na quianl'ua' cha'tso naya na mache'. 4 Sa̱a̱ ticaⁿna' na jeeⁿ jndye ñ'oom nla'cachjuuyâ 'u. Macaⁿ'a cwii naya'ñeeⁿ njom' na catseit'maⁿ ts'om' na nndi' ljo' nl'uuyâ meiiⁿ na tiyo. 5 Jâ jnda̱ jliuuyâ Pablom'aaⁿ' jeeⁿcheⁿ ndya' tia ljo' mach'eeⁿ. Tia' macwjaa'ñê jâ nn'aⁿ judíos cha'waa tsjoomnancue. Ndo' majuutyeeⁿ cwiluiiñê xqueⁿ ñ'oom quii'ntaaⁿ ntmaaⁿ' nn'aⁿ na cwila'yu' ñ'eⁿ ts'aⁿ na jnaⁿ tsjoom Nazaret. 6 Ñe'cjaachom nn'aⁿ na nchii judíos naquii' wats'om t'maⁿ 'naaⁿyâ. Ndo' na luaa' nnts'aaⁿ nntseits'iaaⁿñê juuna'. Jo' chii jâ t'ua̱a̱yâ jom na ñe'catu'xa̱a̱ⁿyâ jom ñequio ljeii na tqueⁿ Moisés na cwileiñ'o̱o̱ⁿyâ. 7 Sa̱a̱ tjacatii'ñe nquii Claudio Lisias, tsaⁿ na cwiluiitquieñe nda̱a̱ sondaro. Ndo' ñequio na jndei'na' tjacwjii'ñê Pablom'aaⁿ' lua̱a̱yâ. 8 Tsoom na jâ nn'aⁿ na cwiqua̱a̱ⁿyâ ñ'oom nacjoo' tsaⁿm'aaⁿ' quio̱o̱yâ na m'aaⁿ'. Quia jo' 'u nnda̱a̱ nncwax'e' nnom tsaⁿm'aaⁿ' ndo' nljei' na mayuu' cha'tso ñ'oom na cwiqua̱a̱ⁿyâ nacjoom'm. 9 Ndo' mati nn'aⁿ judíos na ñ'eeⁿna ñ'eⁿ Tértulo jla'jomndyena. Jluena na mayuu' na luaa' waa. 10 Quia jo' gobiernom s'o̱o̱ l'o̱o̱ⁿ na catseineiⁿ Pablo. Jo' chii t'o̱ Pablo matsoom: —Ntyjiiyaya 'u ta na jndye ndyu macu'xeⁿ' ndyuaa njoomyâ. Jo' chii t'maⁿya ts'o̱o̱ⁿya na nnc'o̱ya 'ndyo'. 11 Ja cwe' jnda̱'ti canchoo'we xuee na tjo̱waa Jerusalén na tjo̱catseit'maaⁿ'ndyo̱ Ty'o̱o̱ts'om, ndo' 'u ta nnda̱a̱ nljei' na mayuu' na ljo'. 12 Ja meiⁿcwii tîcatseintja'ndyo̱ ñ'eⁿ nn'aⁿ meiⁿ ticwjaa'ndyo̱ tia' nn'aⁿ naquii' wats'om t'maⁿ meiⁿ naquii' lan'om nch'u oo meiⁿquia joo naquii' tsjoom. 13 Jo' chii naⁿm'aⁿ' xocalui'yuu' ñ'oom na cwiluena nacjoya. 14 Sa̱a̱ xonquiu'nn'aⁿya 'u ta. Ja maxjeⁿ matseit'maaⁿ'ndyo̱ Ty'o̱o̱ts'om na tyola't'maaⁿ'ndye weloya na ñet'om teiyo. M'aaⁿya na matseijomndyo̱ majuu nato xco na cwilue naⁿm'aⁿ' na tachii jo'ndyo. Sa̱a̱ tiyuu' na tachii jo'ndyo ee matseiyu'a cha'tso ljeii na tqueⁿ Moisés ñequio cha'tso ñ'oom na tyola'ljeii profetas. 15 Ja ljo'waayu ntyjaa'ya ts'o̱o̱ⁿya cantyja 'naaⁿ' Ty'o̱o̱ts'om cha'xjeⁿ na ntyjaa'ya n'om naⁿm'aⁿ'. Ntyjaa'ya ts'o̱o̱ⁿya na cha'tso nn'aⁿ na jnda̱ tja̱ nnta'ndo'nnda' meiiⁿ laxmaⁿna nn'aⁿ na jnda̱ jlui'ya oo meiiⁿ nn'aⁿ na waa jnaaⁿ. 16 Jo' chii maqueⁿndyo̱ na ñequii'cheⁿ nnc'o̱o̱ⁿya na tico'tiana' ntyjiiya jo nnom Ty'o̱o̱ts'om ndo' ticatseitjo̱o̱ndyo̱ meiⁿ nnom jom meiⁿ jo nda̱a̱ nn'aⁿ. 17 'Je' jnda̱ s'aa xuee na tacoca ndyuaa tsjomya Jerusalén. Jo' chii tjo̱lcwa̱'a na nñe'quiaya cwentaa' Ty'o̱o̱ts'om ndo' mati na nnts'aaya naya nn'aⁿ ndyuaaya. 18 Majo' mats'aaya naquii' wats'om t'maⁿ. Jnda̱ tqueⁿlju'ndyo̱ cha'xjeⁿ costumbre na cwil'aayâ nnom Ty'o̱o̱ts'om. Nchii na jeeⁿ jndye nn'aⁿ m'aⁿ ñ'eⁿndyo̱ ndo' meiⁿ nchii c'uaa ndyueena na cwila'ntja'ndyena. Sa̱a̱ jnda̱ na tqueⁿlju'ndyo̱ cwanti nn'aⁿ judíos na jnaⁿ ndyuaa Asia jliuna ja jo' jo'. 19 Maty'iomna' na nquiee naⁿ'ñeeⁿ quiocaluena njom' xeⁿ na mayuu' waa ñ'oom na cwituee'na nacjoya. 20 Oo xeⁿ tinquio naⁿ'ñeeⁿ quia jo' calue naⁿm'aⁿ' ljo' waa na tis'a jliuna na s'aaya quia na tyom'aaⁿya jo nda̱a̱ naⁿman'iaaⁿ cwentaa jâ nn'aⁿ judíos. 21 Macanda̱ cwii waa na c'uaa seina̱ⁿya quii'ntaaⁿ naⁿ'ñeeⁿ. Tsjo̱o̱ya nda̱a̱na: "Meintyja̱a̱'a jo nda̱a̱'yo' xuee je' na cwitu'xeⁿ'yo' ja cwe' nc'e na matseiyu'a na nta'ndo'nnda' nn'aⁿ xeⁿ jnda̱ tja̱." 22 Ndo' Félix mantyjiitcuuñê chiuu waa ñ'oom cantyja 'naaⁿ nn'aⁿ na cwila'jomndyena cantyja 'naaⁿ' Cristo. Jo' chii tîcatsein'oom'ñê nn'aⁿ na tquionquia jnaaⁿ' Pablo. Matsoom: —Quia na nncwjee' nquii Lisias, tsaⁿ na cwiluiitquieñe nda̱a̱ sondaro, nncwax'a̱tya̱ 'ñom cha nljeijndaa'ndyo̱ ñ'oom na cwindu'yo'. 23 Ndo' jo' sa̱'ntjom Félix capeitaⁿ na cal'ana cwenta Pablo na cwe' nnc'oomjnaⁿyaaⁿ ndo' nchii na nla'cu'na na nnquiocajndoo' nc'iaaⁿ'aⁿ jom. 24 Tyoowijndyecheⁿ xuee matyjee'nnda' Félix ndi ñ'eⁿ scoom'm Drusila, ts'aⁿ judía. Tqueeⁿ'ñê Pablo na nndyena nntseineiiⁿ cantyja na nntseiyu' ts'aⁿ ñequio Jesucristo. 25 Quia jo' Pablo tyotseineiiⁿ na cats'aa ts'aⁿ cantyja na maty'iomyana' ndo' na tiñequiaañe ts'aⁿ na nnts'aaⁿ yuu na tis'a. Mati tyotseineiiⁿ na maxjeⁿ nncuee' xuee na nncu'xeⁿ Ty'o̱o̱ts'om nn'aⁿ. Quia na jndii Félix ñ'oommeiⁿ', ty'ueeⁿ. Mana tsoom nnom Pablo: —Cja'nnda' je'. Nnty'iaa cwaaⁿ na nncju'naaⁿñena' ja, nlqueeⁿ'ndyo̱nnda'a 'u. 26 Mati macantyjaa' ts'om Félix na nntso Pablo nnoom aa xoquiñoom s'om cha nntseicandyaañê tsaⁿ'ñeeⁿ. Jo' chii jndye ndii' tyoqueeⁿ'ñê Pablo na tyola'neiⁿna. 27 Jnda̱ teinom we chu na m'aaⁿ Pablo jo' jo' teijndyooñe gobiernom Félix, to'ñom Porcio Festo. Ndo' cwe' na jeeⁿ l'ue ts'om Félix na cala'tiuu nn'aⁿ judíos na jom ya ts'aⁿñê, 'ñeeⁿ Pablo na ndicwaⁿ m'aaⁿ tsaⁿ'ñeeⁿ na pra̱so.


1 Nnco̱ Pablo cwiluiindyo̱ apóstol cwentaa' Jesucristo. Nquii Ty'o̱o̱ts'om na cwiluiiñê na macwji'n'maaⁿñê jaa sa̱'ntjoom na matseixmaⁿya na ljo' ñequio Ta Jesucristo na cantyja 'naaⁿ' jom m'aaⁿya na cwicantyjaa' n'o̱o̱ⁿya. 2 Matseiljeiya cartawaañe na matseicwano̱ⁿya na m'aaⁿ' 'u Timoteo, na cwiluiindyu' jndaaya nc'e na matseiyu'ya ts'om' ñ'eⁿ Ty'o̱o̱ts'om. Ntyjaa' ts'o̱o̱ⁿ nquii Tsotya̱a̱ya Ty'o̱o̱ts'om ñequio Cristo Jesús na cwiluiiñê na matsa̱'ntjoom jaa na ñequiana na nnco'ñom' naya na la'xmaⁿna ñequio na m'aⁿna nawi' n'omna nn'aⁿ ndo' na meiⁿcwii ñomtiuu tinc'oom' jo nda̱a̱na. 3 Cha'xjeⁿ na tsjo̱o̱ya njom' quia na jluii'a Macedonia na caljoo'ndyu' Éfeso na catsa̱'ntjom' nt'omcheⁿ nn'aⁿ na ticat'mo̱o̱ⁿna ñ'oom na tiyuu', 4 tilqueⁿ' cwenta ñ'oom na cwe' cuento laxmaⁿna' ñequio ñ'oom cantyja 'naaⁿ weloo nn'aⁿ na ñet'om teiyo ee ñ'oommeiⁿ' cwil'ana' na cwe' cwila'ñ'eeⁿ' ndyuee nn'aⁿ meiⁿ ticateijndeiina' ts'aⁿ na nntseiyu'ya ts'om ñ'eⁿ Ty'o̱o̱ts'om. 5 Ts'iaaⁿ' ñ'oom'ñeeⁿ na sa̱'ntjo̱ⁿya na c'o̱o̱ⁿya na wi' n'o̱o̱ⁿya cwii ndo' cwii nn'aⁿ ñequio na lju' n'o̱o̱ⁿya na m'aaⁿ'ya n'o̱o̱ⁿya ñequio na xcwee' n'o̱o̱ⁿya na cwila'yu'ya n'o̱o̱ⁿya ñ'eⁿ Ty'o̱o̱ts'om. 6 Ñ'eeⁿ nn'aⁿ jnaaⁿ' ñ'oom'ñeeⁿ na jnda̱ tju'tya'na' joona cantyja 'naaⁿ' ñ'oom na mayuu', ñ'oom na cwe' ts'iaaⁿ'ndyo cwila'jomndyena. 7 Ñe'calaxmaⁿna nn'aⁿ na cwit'mo̱o̱ⁿ ljeii 'naaⁿ' Ty'o̱o̱ts'om na matsa̱'ntjomna' meiiⁿ ticala'no̱ⁿna ljo' tseicandii ñ'oom na cwila'neiⁿna cantyja 'naaⁿ'na', meiⁿ ljo' na ma'mo̱ⁿ ñ'oom na cwiñequiana ñequio na t'maⁿya n'omna. 8 Manquiuuya na jeeⁿ l'ue ljeii na tqueⁿ Moisés xeⁿ mawil'uee'ñe ts'aⁿ juuna' cha'xjeⁿ na seijndaa'ñe Ty'o̱o̱ts'om. 9 Macaⁿna' na cjaanjoom' n'o̱o̱ⁿya na nchii teijndaa' ljeii na qui cwentaa nn'aⁿ na cwil'a na maty'iomyana'. Teijndaa' juuna' cwentaa nn'aⁿ na quie' n'om, cwentaa nn'aⁿ na ticatuee'ndyecje, cwentaa nn'aⁿ na tia cwil'a, nn'aⁿ na laxmaⁿ jnaⁿ, cwentaa nn'aⁿ na ticala't'maaⁿ'ndye Ty'o̱o̱ts'om oo cwiicheⁿ nnom na matseit'maaⁿ'ñe ts'aⁿ, teijndaa' juuna' cantyja 'naaⁿ nn'aⁿ na cwila'cwjee tye ndyeena ndo' mati cwentaa cha'tsondye nn'a na cwila'cwjee nn'aⁿ, 10 cwentaa nn'aⁿ na cwe' m'aⁿya ñequio nn'aⁿ, cwentaa naⁿnom na m'aⁿ ñequio tyjenom, cwentaa nn'aⁿ na cwila'jnda ntyje nn'aⁿndyena, cwentaa nn'aⁿ na cwilaneiⁿ cantu, cwentaa nn'aⁿ na tyeⁿ cwiqueⁿ ñ'oom na nlacanda̱ sa̱a̱ tiquil'a, ljeii'ñeeⁿ m'aⁿna' na mat'uiina' meiⁿquia na wjaana' nacjoo' ñ'oom na xcwe na cwit'mo̱o̱ⁿ nn'aⁿ. 11 Juu ñ'oom xcwewaa' ñecwii xjeⁿ matseicandiina' ñequio ñ'oom na jeeⁿ jnda'na' cantyja na cwilui'n'maaⁿndye nn'aⁿ. Nquii Ty'o̱o̱ts'om na tjacantyja na t'maⁿ cwiluiiñê maty'ioom ts'iaaⁿ ja na mañequiaya ñ'oom'ñeeⁿ nda̱a̱ nn'aⁿ. 12 Mañequiaya na quianl'uaa' Ta Jesucristo cwentaaya na mañequiaaⁿ najndeii' ts'o̱o̱ⁿ na maqueeⁿ cwenta na cwiluiindyo̱ ts'aⁿ na matseicanda̱ na macwjaa'ñê ja naquii' ts'iaaⁿ 'naaⁿ'aⁿ. 13 Jaach'ee xuee tyotseina̱ⁿya ñ'oom ntjeiⁿ nacjoom'm, ñetco̱'wi'a nn'aⁿ na cwila'yu' ñ'eⁿñê, ndo' tyotseijnaaⁿ'a jom. Sa̱a̱ ty'oom Ty'o̱o̱ts'om na wi' ts'oom ñ'eⁿndyo̱, ee xjeⁿ'ñeeⁿ meiⁿ tyootseiyu'a meiⁿ tîcaljeii na tixcwe tyots'aa. 14 Juu naya na matseixmaⁿ Jesucristo, tquiaaⁿ na canda̱a̱'ya matseixmaⁿya juuna' ndo' t'mo̱o̱ⁿ na jeeⁿ wi' ts'oom ja ndo' jndaya na matseiyu'ya ts'o̱o̱ⁿ ñ'eⁿñê, joona' na cwila'xmaaⁿya nc'e na cwila'jomndyo̱ ñ'eⁿñê. 15 Ñ'oomwaa ñ'oom na mayuu' juuna', ndo' matsona' na cha'tsondye nn'aⁿ cala'yu'na juuna': jndyo Cristo Jesús tsjoomnancue cha nncwji'n'maaⁿ'ñê nn'aⁿ jnaⁿ, quii'ntaaⁿ joona ja cwiluiindyo̱ ts'aⁿ na t'maⁿti ñeseitjo̱o̱ndyo̱ nnoom. 16 Luaa waa na ty'oom Ty'o̱o̱ts'om na wi' ts'oom ñ'eⁿndyo̱ cha cantyja 'naⁿya m'mo̱ⁿ Jesucristo na m'aaⁿ na nioom'cheⁿ ts'oom. Ndo' cantyja 'naaⁿya waa na ma'mo̱ⁿna' chiuu nc'om nn'aⁿ na nla'yu' ñ'eⁿñê cha nnto'ñoomna na ticantycwii na cwita'ndo' añmaaⁿna. 17 Nc'e na luaa', cha'waati xuee cala't'maaⁿ'ndyo̱ nqueⁿ na ticantycwii na cwiluiiñê na matsa̱'ntjoom, nqueⁿ na wanoom'm ndo' na wanoom'm, nqueⁿ na leicanda̱a̱ nty'iaa ts'aⁿ jom, na macanda̱ nqueⁿ cwiluiiñê Ty'o̱o̱ts'om ndo' na jndo̱' ts'oom. 18 'U jndaaya Timoteo, luaa ñ'oom na matsa̱'ntjo̱ⁿya 'u. Ts'iaaⁿ 'naaⁿ' Ty'o̱o̱ts'om matseijomna' cha'cwijom tia'. C'oom' na ti'maaⁿ' ts'om' na matseijndu' naquii' ts'iaaⁿ 'naaⁿ'aⁿ. Catsa' na ljo' na matseiyu'ya' ts'om' ñ'eⁿñê ndo' ñequio na tico'tiana' ntyji' nc'e na matseicanda̱' cha'xjeⁿ ñ'oom na ñejlue nn'aⁿ na cwila'yu' cantyja 'naⁿ' quia na jla'neiⁿna ñ'oom na t'mo̱ⁿ Ty'o̱o̱ts'om naquii' n'omna. 19 Ñ'eeⁿ' nn'aⁿ na tila'ñ'oomndye na maco'tiana' nquiuna, ndo' nc'e na ljo', juu na cwila'yu'ya n'omna ñ'eⁿ Ty'o̱o̱ts'om, jnda̱ tyuii'na'. 20 Luaa' tseixmaⁿ Himeneo ñequio Alejandro. Jo' chii jnda̱ tio̱o̱ya joona l'o̱ Satanás, cha cala'no̱ⁿ'na na tantjeii'na ñ'oom ntjeiⁿ nacjoo' Ty'o̱o̱ts'om.


2 Pedro 1:4
4 Cantyja 'naaⁿ nmeiⁿ', jnda̱ tquiaaⁿ ñ'oom nda̱a̱ya chiuu na nnts'aaⁿ, na joo ñ'oom'ñeeⁿ jeeⁿ jnda laxmaⁿna', cha cantyja 'naaⁿ' joona' 'o nnda̱a̱ ntsalajomndyo' na jom Ty'o̱o̱ts'om teincooñe ndo' cha nnda̱a̱ nndyaandyo' natia na cwajndii na chuu tsjoomnancue na matseiqueeⁿna' ts'om ts'aⁿ.
Get the App!
Download the FREE Bible.is app for your iPhone, iPad, or Android device.View in the
App Store


1 Ncuee na ñejndyowa jndye ndii' ndo' jndye nnom ñ'oom teil'uee'ñe Ty'o̱o̱ts'om na tyotseineiiⁿ nda̱a̱ weloo welooya ñequio ñ'oom ndyuee profetas na tyola'neiⁿna chiuu na quia nluii. 2 Sa̱a̱ je' ncuee na macanda̱, jnda̱ mamatseineiiⁿ nda̱a̱ya ñequio ñ'oom 'ndyoo Jnaaⁿ. Cha'tsoti na niom, ñ'eⁿ juu quia tqueeⁿ joona', ndo' seijndaa'ñê na cha'tso joo jo' calaxmaⁿna' cwentaa' juu. 3 Ty'o̱o̱ts'om t'maⁿ cwiluiiñê, ndo' juu na neiⁿncoo' na caxuee na cwiluiiñê, maljo' cwiluiiñe Jnaaⁿ. Cha'xjeⁿ na matseixmaⁿ Ty'o̱o̱ts'om, maluaa' t'maⁿ matseixmaⁿ Jnaaⁿ. Manquiityeeⁿ t'maⁿ ñ'oom matseixmaaⁿ, jo' na waa waati tsjoomnancue ñequio cha'tso na niom cañoom'luee. Cantyja na tueeⁿ'eⁿ teijndaa' na matseilju' Ty'o̱o̱ts'om cha'tso jnaaⁿya. Jnda̱ na teinom na tueeⁿ'eⁿ quia jo' tjawacatyeeⁿ ntyjaa' ts'o̱ Ty'o̱o̱ts'om ntyjaya cañoom'luee. 4 Nquii Jnda Ty'o̱o̱ts'om t'maⁿti ñ'oom tseixmaaⁿ nchiiti ángeles, ee jnda̱ tqueⁿna' jom na t'maⁿti ts'iaaⁿ tseixmaaⁿ, nchiiti joona. 5 Ee tijoom ñetso Ty'o̱o̱ts'om nnom cwii ángel: 'U cwiluiindyu' Jndaaya; je' majndaa' na cwiluiindyo̱ tsotye'. Meiⁿ cwii ndii' tîquitso Ty'o̱o̱ts'om cantyja 'naaⁿ' cwii ángel: Ja nntseixmaⁿya tsotyeeⁿ ndo' juu nntseixmaⁿ jndaaya. 6 Ndo' quia na t'mo̱ⁿ Ty'o̱o̱ts'om Jnaaⁿ na ñequiicheⁿ tuiiñe nda̱a̱ nn'aⁿ tsjoomnancue, tsoom: Cha'tsondye ángeles 'naaⁿ' Ty'o̱o̱ts'om cala't'maaⁿ'ndyena juu. 7 Sa̱a̱ luaa ñ'oom tso Ty'o̱o̱ts'om cantyja 'naaⁿ ángeles: Mats'aa na cjeendyena cha'na jndye. Joona cwindye'ntjomna no̱o̱ⁿ ndo' matseijomna' joona cha'na ntsaachom. 8 Nmeiiⁿ' tsoom cantyja 'naaⁿ' ángeles, sa̱a̱ nnom Jnaaⁿ tsoom: 'U Ty'o̱o̱ts'om, juu cantyja na matsa̱'ntjom', m'aaⁿ ndo' m'aaⁿna' juu jo' m'aaⁿna' cantyja na maty'iomyana'. 9 'U neiⁿ' na cwil'a nn'aⁿ yuu na ya, ndo' jeeⁿ jndo' natia na cwil'ana, Nc'e na ljo', nquii Ty'o̱o̱ts'om na matseit'maaⁿ'ndyu', jnda̱ tjeiiⁿ'eⁿ' 'U, ndo' mañequiaaⁿ na neiⁿ'ti'cheⁿ 'u, nchiiti nc'ia'. 10 Mati matso Ty'o̱o̱ts'om: 'U Ta, quia na jnaⁿjndyeecheⁿ cha'tso, 'U tqueⁿ' tsjoomanancue; manncu'ti' tqueⁿ' ljo̱'luee. 11 Cha'tso nmeiⁿ' nntsuuna', sa̱a̱ 'u m'aaⁿ' ndo' m'aaⁿndyu'. Nleindyo joona' cha'na liaa. 12 Nntseilcwiindyu' joona' cha'xjeⁿ mach'ee ts'aⁿ ñ'eⁿ cwii liaa, nntseijndyoondyu' joona' cha'xjeⁿ ts'aⁿ nntseijndyooñê liaⁿ'aⁿ. Sa̱a̱ 'u ñecwiixjeⁿ: ticantycwii xuee chu'. 13 Sa̱a̱ meiⁿjom ndii' tyootso Ty'o̱o̱ts'om nnom cwii ángel: Cajmaⁿ' ñjaaⁿñe jo ntyjaa' ts'o̱o̱ ntyjaya hasta xjeⁿ na nntsa̱'a nn'aⁿ na jndoo 'u na la'xmaⁿna ts'oom na ntyjo nc'e'. 14 Ee cha'tso ángeles cwiluiindyena na cwindye'ntjomna nnom Ty'o̱o̱ts'om na majñoom joona na cateijndeiina nn'aⁿ na cwicandaa na nlui'n'maaⁿndye añmaaⁿna.


Lucas 7:44
44 Jnda̱ jo' taqueeⁿ, nty'iaaⁿ'aⁿ yuscu'ñeeⁿ, matsoom nnom Simón: —¿Aa manty'ia' yuscum'aaⁿ'? Ja jndyo̱quia̱'a wa', tînquiaa' ndaa na nntmaⁿ nc'a̱ sa̱a̱ tsaⁿm'aaⁿ' je', jnda̱ tmaaⁿ nc'a̱ ñequio ndaannoom. Ndo' jnda̱ tyuee'ñê nc'a̱ ñequio sooxqueeⁿ.
Get the App!
Download the FREE Bible.is app for your iPhone, iPad, or Android device.View in the
App Store


1 Ja Pablo cwiluiindyo̱ apóstol na majñom Jesucristo na jo̱nquia ñ'oom naya 'naaⁿ'aⁿ nda̱a̱ nn'aⁿ, matseixmaⁿya ts'iaaⁿmeiiⁿ ee na l'ue ts'om Ty'o̱o̱ts'om. Wendyô̱ ñequio ti'nn'aⁿya Timoteo cwilaljeiiyâ cartawaa na m'aⁿ'yo' tsjoom Colosas na cwila'yu'yo' ñequio Cristo ndo' na cwiluiindyo' cwentaa' Ty'o̱o̱ts'om. Cwitaaⁿyâ na quiaa Tsotya̱a̱ya Ty'o̱o̱ts'om naya na matseixmaaⁿ nda̱a̱'yo' ñequio na meiⁿcwii ñomtiuu tic'om'yo' jo nnoom. 3 Quia cwilana̱a̱ⁿyâ nnom Ta Ty'o̱o̱ts'om, ñequii'cheⁿ cwiñe'quiaayâ na quianl'uaaⁿ'aⁿ cantyja 'naⁿ'yo'. Jom cwiluiiñê Tsotye nquii Ta Jesucristo cwentaaya. 4 Ee jnda̱ macwindya̱a̱yâ na mati 'o cwiluiindyo' nn'aⁿ na cwila'yu'ya n'om'yo' ñ'eⁿ Jesucristo, ndo' na jnda nquiu'yo' cha'tsondye nn'aⁿ na cwiluiindye cwentaa' Ty'o̱o̱ts'om. 5 Juu na m'aⁿ'yo' na wi' n'om' ntyjee'yo' mat'uiina' juu na cwicantyjaa' n'om'yo' na cwileiwena' cañoom'luee. Quia tyondye'yo' ñ'oom na mayuu' na macwji'n'maaⁿñe Ty'o̱o̱ts'om nn'aⁿ, jo' tquiaana' na cwicantyjaa' n'om'yo'. 6 Ñ'oomwaa' na tquia nn'aⁿ nda̱a̱'yo' wjaanty'eena' cha'waa tsjoomnancue ndo' mateijndeiina' nn'aⁿ. Ljo'yu mach'eena' cha'na s'aana' quii' n'om'yo' xjeⁿ na jndye'yo' na tyola'neiⁿ nn'aⁿ cantyja na candya' ts'om Ty'o̱o̱ts'om nn'aⁿ ndo' jla'no̱ⁿ'yo' na mayuu'cheⁿ na ljo' tseixmaaⁿ. 7 Juu Epafras tyo'mo̱o̱ⁿ ñ'oom nayawaañe nda̱a̱'yo'. Tjom cwindya̱'ntjo̱o̱ⁿyâ nnom Cristo ñ'eⁿñê, ndo' jeeⁿ jnda nquiuuyâ jom. Mati jeeⁿ xcwee' ts'oom na mandi'ntjoom nda̱a̱'yo'. 8 Nqueⁿ seicañeeⁿ jâ cantyja 'naⁿ'yo' ndo' cantyja na mañequiaa Espíritu Santo na wi' n'om'yo' nn'aⁿ na cwila'yu'. 9 Manc'e jo', xjeⁿ na jndya̱a̱yâ cantyja 'naⁿ'yo', ñecwii tco cwilana̱a̱ⁿyâ nnom Ty'o̱o̱ts'om cwenta'yo'. Cwitaaⁿyâ nnoom na m'mo̱o̱ⁿ nda̱a̱'yo' chiuu l'ue ts'oom ñ'eⁿndyo' ndo' na nñequiaaⁿ na jndo̱' n'om'yo' ndo' na nla'no̱ⁿ'yo' ljo' l'ue ts'om Espíritu Santo. 10 Ndo' naljo' nnda̱a̱ nnc'om'yo' cha'xjeⁿ matsona' na c'om nn'aⁿ na laxmaⁿna' cwentaa' Ta Jesús, na ñequii'cheⁿ cwil'a'yo' yuu na cjaawee' ntyjeeⁿ, na cha'tso nnom ts'iaaⁿ na ya nleitquioo' cantyja 'naⁿ'yo' na cha'cwijom cwiwe' ntjom, na nncjaachuuñetina' 'o na yati nnta'jnaⁿ'yo' Ty'o̱o̱ts'om. 11 Jom tjacantyja cwiluiiñê najneiⁿ. Cwitaaⁿyâ na cantyja 'naaⁿ' jo' nñequiaaⁿ na jnda̱'yo' cha ñequio na t'maⁿ n'om'yo' ndo' na neiiⁿ' n'om'yo' nnda̱a̱ nnaⁿndyo' cha'tso nnom nawi' na cwiwinom'yo'. 12 Ndo' mati na nñe'quia'yo' na quianl'uaa' Tsotya̱a̱ya Ty'o̱o̱ts'om. Ee na jnda̱ tqueeⁿ na la'xmaaⁿya na nnto'ño̱o̱ⁿya cha'tso nnom na cwito'ñoom nn'aⁿ na macwjeeⁿ'eⁿ cwentaaⁿ'aⁿ na cwila'jomndyena cantyja na cwiluiiñê na matsa̱'ntjoom yuu na jeeⁿ caxuee. 13 Ndo' seicandyaañê jaa na ñet'o̱o̱ⁿya nacje 'naaⁿ' najaaⁿñe. Ndo' jnda̱ tjaa'ñê jaa nacje 'naaⁿ' na matsa̱'ntjom Jnaaⁿ, nquii na jeeⁿ candya' ts'oom, 14 cantyja na tue' juu, jo' cwilui'n'maaⁿndyo̱, na matseit'maⁿ ts'oom jnaaⁿya. 15 Tixocanda̱a̱ nnty'iaa' ts'aⁿ Ty'o̱o̱ts'om sa̱a̱ na nty'iaa nn'aⁿ Jnaaⁿ jla'no̱ⁿ'na chiuu cwiluiiñê. Juu m'aaⁿ najndyee cwitjo̱o̱cheⁿ na jl'ana cha'tso na niom. 16 Ñequio Cristo s'aa Ty'o̱o̱ts'om cha'tsoti na m'aⁿ cañoom'luee ñequio tsjoomnancue. Nt'om ya cwinty'iaanda̱a̱ya ndo' ñ'eeⁿ' nt'om na tileicanty'iaaya, cha'na cantyja na cwitsa̱'ntjom ángeles, ndo' cha'na joo na cwiluiitquiendye na nchii nn'aⁿ joo. Ñ'eⁿ Cristo s'aaⁿ cha'tsoñ'eⁿ, cha catseit'maaⁿ'ñena' juu cantyja 'naaⁿ cha'tso nmeiⁿ'. 17 M'aaⁿ Cristo cwitjo̱o̱cheⁿ na ncuaa cha'tso nmeiⁿ' ndo' cantyja 'naaⁿ' jom teinchu' cha'tso na seijndaa'ñê. 18 Nqueⁿ cwiluiiñê xqueⁿ tmaaⁿ' jaa nn'aⁿ na cwila'yuu'a ndo' cwiluiindyo̱ seiiⁿ'eⁿ. Cwitando̱o̱'a nc'e jom, nqueⁿ na tquiaa jndyee Ty'o̱o̱ts'om na tando'xcoom quii'ntaaⁿ l'oo. Cantyja 'naaⁿ cha'tso nmeiⁿ' maqueⁿna' jom na tjacantyja na cwiluiit'maⁿñê na cha'tso na cha'tso. 19 Ty'o̱o̱ts'om l'ueya ts'oom na catseixmaⁿ Cristo cha'tsoti na matseixmaaⁿ. 20 Ndo' mati nc'e Cristo l'ue ts'oom na nnc'omyaandye ñ'eⁿñê cha'tsoti na m'aⁿ, meiiⁿ jaa nn'aⁿ tsjoomnancue, ndo' mati joo na m'aⁿ cañoom'luee nc'e na tue' Cristo nnom ts'oom'naaⁿ. 21 Na ñejndyowana', meiⁿto̱ⁿ' ñet'om'yo' cantyja 'naaⁿ' Ty'o̱o̱ts'om, ndo' wjee'yo' jom xjeⁿ naquii' n'om'yo'cheⁿ nc'e natia na ñel'a'yo', sa̱a̱ je' jnda̱ tqueeⁿ 'o na cwiljoya ts'oom ñ'eⁿndyo', 22 nc'e na wi' na teinom Cristo na tueeⁿ'eⁿ cantyja na ts'aⁿ jom. S'aaⁿ naljo' cha nnda̱a̱ m'mo̱o̱ⁿ 'o nnom Tsotyeeⁿ na cwiluiindyo' cwentaaⁿ'aⁿ na meiⁿcwii tacwajndiindyo' ndo' tatjaa'naⁿ jnaⁿ'yo'. 23 Sa̱a̱ cantyja 'naⁿ'yo' macaⁿna' na caljoo'ndyo'tyeⁿ'yo' na cwila'yu'ya n'om'yo' ñ'eⁿñê cha'cwijom na njoom na wjaa nch'ioo' ts'oom. Tintjei'ndyo' na ntyjaa' n'om'yo' ñ'oom naya na jnda̱ jndye'yo' na mañequiaana' na cwilui'n'maaⁿndyo'. Juu ñ'oom'ñeeⁿ cwit'omna' cha'waa tsjoomnancue ndo' ja Pablo majuuna' mañequiaya nda̱a̱ nn'aⁿ. 24 Waa nawi' na mawino̱o̱ⁿya cwenta'yo', sa̱a̱ neiⁿya na ljo' matjo̱ⁿ ee cantyja 'naaⁿ' jo', ñequio seii'a matseicanda̱a̱'ñena' juu nawi' na teinom Cristo cwentaa nn'aⁿ tmaaⁿ' 'naaⁿ'aⁿ, na juu jo' seiiⁿ'eⁿ tseixmaⁿna'. 25 Ee nc'e ts'iaaⁿ na jnda̱ ty'iom Ty'o̱o̱ts'om ja, jo' na cwiluiindyo̱ ts'aⁿ na mandi'ntjom nda̱a̱ nn'aⁿ na macwjeeⁿ'eⁿ cwentaaⁿ'aⁿ. Cantyja 'naaⁿ' ts'iaaⁿ'ñeeⁿ seijndaa'ñê na mañequiaya ñ'oom naya 'naaⁿ'aⁿ nda̱a̱ nn'aⁿ meiⁿquiayuucheⁿ, ndo' mati mateijndeiina' 'o. 26 Jndye ndyu na jnda̱ teinom, ñet'oomnty'iu juu ñ'oom naya'ñeeⁿ sa̱a̱ je' ma'mo̱ⁿ Ty'o̱o̱ts'om juuna' nda̱a̱ nn'aⁿ cwentaaⁿ'aⁿ. 27 Ee tjaawee' ts'oom na matseicañeeⁿ nn'aⁿ cwentaaⁿ'aⁿ na juu na jeeⁿ cajnda na tseixmaⁿ Cristo na matseit'maaⁿ'ñena' jom, mati m'aaⁿ jo' cwenta' 'o. Juu ñ'oom wanty'iuu'ñeeⁿ, luaa ma'mo̱ⁿna': Cristo m'aaⁿñê naquii n'om'yo', na juu jo' mañequiaana' na cwicantyjaa' n'om'yo' na nla'jomndyo' na nluiit'maⁿñê. 28 Jâ cwilacandiiyâ cantyja 'naaⁿ' Cristo. Cwilajndo̱o̱'â n'om nn'aⁿ ndo' mati ñequio ñ'oom na xcweti cwit'mo̱o̱ⁿyâ nda̱a̱ cha'tso nn'aⁿ cha cantyja 'naaⁿ' Cristo nnc'omna na canda̱a̱'ndyena jo nnom Ty'o̱o̱ts'om. 29 Ee na luaa' waa ts'iaaⁿ na to'ño̱ⁿ, matseijndo̱ya na mats'aa juuna' ñequio najndeii na mañequiaa Cristo na matseixmaⁿya.


1 Ja Pablo matseiljeiya cartawaañe, ñequio Silvano ñ'eⁿ Timoteo, matseicwano̱ⁿya juuna' nda̱a̱' 'o tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ na m'aⁿ'yo' tsjoom Tesalónica, 'o na cwila'xmaⁿyo' cwentaa' Tsotya̱a̱ya Ty'o̱o̱ts'om ndo' mati Ta Jesucristo. Quiana na nnto'ñoom'yo' naya na cwila'xmaⁿna ndo' na nnda'yo' na tjaa ñomtiuu c'om'yo' jo nda̱a̱na. 2 Ñenquii'cheⁿ na cwiñe'quiaayâ na quianl'uaa' Ty'o̱o̱ts'om cantyja 'naⁿ'yo' na cha'tsondyo'. Cwijaañjoom' n'o̱o̱ⁿyâ 'o quia na cwilana̱a̱ⁿyâ nnoom. 3 Tyootsuu' n'o̱o̱ⁿyâ 'o jo nnom nquii Tsotya̱a̱ya na jeeⁿ xcwee' n'om'yo' na cwila'yu'ya n'om'yo'. Jo' chii jndye ts'iaaⁿ na ya cwileitquioo' na cwil'a'yo'. Ndo' jeeⁿ cwiqueⁿya n'om'yo' na cwitei'jndei'yo' nc'iaa'yo' nc'e na wi' n'om'yo' joona. Ndo' tîca'ndye'nc'uaa'ndyo' na wi' na cwitjom'yo' nc'e na ntyjaa' n'om'yo' Ta Jesucristo. 4 'O nn'aaⁿya, Ty'o̱o̱ts'om m'aaⁿ na candya' ts'oom 'o, ndo' manquiuuyaayâ na jnda̱ tjeii'ñê 'o cwentaaⁿ'aⁿ. 5 Ee quia tyoñequiaayâ ñ'oom nda̱a̱'yo' na macwji'n'maaⁿ'ñe Ty'o̱o̱ts'om nn'aⁿ, nchii cwe' tomti teil'uena' nc'e ñ'oom na tyolana̱a̱ⁿyâ sa̱a̱ nc'e najndeii na matseixmaⁿ Espíritu Santo ndo' na tquiaana' na jla'no̱ⁿ'yo' na juu ñ'oom'ñeeⁿ ñ'oom na mayuu' jo'. Ndo' ñequio na tyol'ua̱a̱yâ chiuu na nnteijndeiina' 'o. 6 Jo' chii mati 'o macwitsantyjo̱'yo' cha'xjeⁿ na cwil'aayâ. Ndo' maluaa', macwitsantyjo̱'yo' naxeⁿ' nquii Ta Jesucristo. Nc'e jo' na tquiaa Espíritu Santo na jeeⁿ neiⁿ'yo' meiiⁿ wi' ñel'a nn'aⁿ tsjom'yo' jnda̱ na to'ñoom'yo' ñ'oom naya na tyoñequiaayâ nda̱a̱'yo'. 7 Ndo' na luaa', tyolaxmaⁿ'yo' cwii na ma'mo̱ⁿna' nda̱a̱ nn'aⁿ ts'o̱ndaa Macedonia ñequio Acaya chiuu na nnc'oom'aⁿna. 8 Ee na m'aⁿ' 'o jnaⁿna' na tjanty'ee ñ'oom naya 'naaⁿ' Ta Jesucristo. Ndo' je' tachii macanda̱ ndyuaa'yo' Macedonia ñequio Acaya sa̱a̱ mati jndye joo jnda̱ manquiu nn'aⁿ na cwila'yu'ya n'om'yo' ñequio Ty'o̱o̱ts'om. Jo' chii meiⁿ tacaⁿtina' na nl'uuyâ ñ'oom cantyja 'naⁿ'yo' nda̱a̱ naⁿ'ñeeⁿ. 9 Ee manquieeti naⁿ'ñeeⁿ cwila'neiⁿna chiuu waa na sacajndo̱o̱'â 'o ndo' na ya to'ñoom'yo' jâ. Mati cwila'neiⁿna chiuu waa na jnda̱ 'ndye'yo' na tyola't'maaⁿ'ndyo' 'naⁿ na cwe' nn'aⁿ nl'a, ndo' je' naxeⁿ' Ty'o̱o̱ts'om macwitsantyjo̱'yo'. Je' jnda̱ macwindye'ntjom'yo' nnom nqueⁿ na wanoom'm, na macanda̱ jom cwiluiiñê Ty'o̱o̱ts'om. 10 Mati cwila'neiⁿ naⁿ'ñeeⁿ na cwimeiⁿndo'yo' na nncwjee'nnda' Jesús, Jnda Ty'o̱o̱ts'om na nnaaⁿ cañoom'luee, nquii na tquiaaⁿ na wando'xco jnda̱ na tue', nquii na macwji'n'maaⁿñe jaa na wi' na jeeⁿ cwajndii na quia nncwjee'cañoom.


Apocalipsis 16:2
2 Quia jo' juu ángel najndyee tjaaⁿ, tjacu'nquioom nawi' na ñjom waso 'naaⁿ'aⁿ nnom tsjoomnancue. Ndo' jnaⁿ' ntyje' nn'aⁿ na cho ljeii cwentaa' quioo'jndii tquiee, ñequio nn'aⁿ na cwila't'maaⁿ'ndye na jlui'tsjaaⁿ'ñeyo'. Cwajndii ntyje'ñeeⁿ ndo' tileicatsuuna'.
Get the App!
Download the FREE Bible.is app for your iPhone, iPad, or Android device.View in the
App Store


1 Seii'a nmeiiⁿ la'xmaⁿna' cha'cwijom cwii w'aa na cwe' cwantindyo chu waana'. Ndo' manquiuuya xeⁿ nntyuii' juuna' jnda̱ seijndaa'ñe Ty'o̱o̱ts'om w'aa na xcona' jo cañoom'luee na ticantycwii na waana', na nchii nn'aⁿ l'a juuna'. 2 Ee mayuu' yocheⁿ na cwitando̱o̱'a ñequio seii'a nmeiiⁿñe, cwila'ncjoo'ndyo̱ ee queeⁿ n'o̱o̱ⁿya na nnc'o̱o̱ⁿya w'aaxco na waana' cañoom'luee, 3 ee na nla'xmaaⁿya juuna', nntseijomna' jaa cha'cwijom ts'aⁿ na cwee liaa', nchii cha'na ts'aⁿ na ñecasei'ñe. 4 Seii'a nmeiiⁿ na laxmaⁿna' cha'cwijom w'aa yuu na cwic'a̱a̱ⁿya, jaawi'ndaa'na', jo' cwilancjoo'ndyo̱ ndo' matsei'ndaa'na' nquiuuya ee nchii cwe' na ñeca'ndya̱a̱ya seii'a na n'ndiina' jaa cha'cwijom ñecantsei'ndyo̱, sa̱a̱ nc'e na ñe'cwa̱a̱'a seii'a na xcona', cha juu na laxmaaⁿya na cwiwi'ndaa' ndo' na 'oowje cwitsuuñ'eⁿna' nc'e na laxmaaⁿya na ticantycwii na cwitando̱o̱'a. 5 Nquii Ty'o̱o̱ts'om jnda̱ seijndaa'ñê na nluii na luaa', ndo' cha na m'mo̱ⁿna' na nntseicanda̱a̱'ñê juuna', jnda̱ tquiaaⁿ Espíritu Santo naquii' n'o̱o̱ⁿya, cwii na ma'mo̱ⁿna' na cwiljotyeⁿ ñ'oom na jnda̱ tsoom. 6 Jo' chii cwiñ'omt'maaⁿ'ndyo̱ n'o̱o̱ⁿya na yocheⁿ na ndicwaⁿ tando̱o̱'a ñequio seii'a nmeiiⁿ, tyooto'ño̱o̱ⁿya w'aaya, ñecatsona' na tic'o̱o̱ⁿya ñequio nqueⁿ na cwiluiiñê na matsa̱'ntjoom jaa. 7 Ee cwitsam'aaⁿtya̱a̱ya nc'e na cwila'yu'ya cwii n'o̱o̱ⁿya ñ'eⁿñê, nchii nc'e na cwinty'iaanda̱a̱ya jom. 8 Sa̱a̱ m'aaⁿya na quit'maⁿ n'o̱o̱ⁿya Ta Jesús ndo' nl'ueyaya n'o̱o̱ⁿya na tacatando̱o̱'tya̱a̱ya ñequio seii'a nmeiiⁿ cha nnda̱a̱ nntando̱o̱'a yuu na m'aaⁿ. 9 Jo' chii cha'tso na cha'tso na cwil'aaya, cwijoo' n'o̱o̱ⁿya na ñequii'cheⁿ cal'aaya yuu na cwijaawee'ntyjeeⁿ, meiiⁿ na cwitsam'aaⁿtya̱a̱ya ñ'eⁿ seii'a nmeiiⁿ, oo meiiⁿ na jnda̱ 'ndya̱a̱ya juuna'. 10 Ee cha'tsondyo̱ nncwintyja̱a̱'a jo nnom Cristo na nncu'xeeⁿ jaa, cha cwii cwiindyo̱ nnto'ño̱o̱ⁿya cantyjati na jnda̱ ñel'aa xjeⁿ na ñet'o̱o̱ⁿya ñequio seii'a, aa na maty'iomyana' ndo' aa na tia. 11 Nc'e na nntu'xeⁿndye nn'aⁿ, jo' chii cwijoo' n'o̱o̱ⁿyâ na quiandye nn'aⁿ cantyja 'naaⁿ'aⁿ. Nquii Ty'o̱o̱ts'om ntyjiijndaa'ñê chiuu n'o̱o̱ⁿyâ ndo' ntyjaa' n'o̱o̱ⁿyâ na mati 'o. 12 Tinc'oom' n'om'yo' na ñe'calat'maaⁿ'ndyo̱ cheⁿncjo̱o̱yâ nda̱a̱'yo'. Jâ cwe' cwiñequiaayâ na wanaaⁿ na c'om'yo' na jnda nquiu'yo' jâ, cha nnda̱a̱ nla'lcwe'yo' ñ'oom nda̱a̱ nn'aⁿ na cwilas'andye cantyja chiuu na cwiwitquioo', nchii cantyja chiuu tseixmaⁿ ts'aⁿ naquii' ts'om. 13 Ee meiiⁿ cwilue nn'aⁿ na jnda̱ teintjeiⁿndyô̱, luaa' laxmaaⁿyâ nc'e Ty'o̱o̱ts'om, ndo' xeⁿ laxmaaⁿyâ ts'aⁿ na yaa', luaa' waa cha' cateijndeiina' 'o. 14 Juu na m'aaⁿ Cristo na candya' ts'oom jâ cwiluiiñena' cwii na matsa̱'ntjomna' ee nquiuuyaayâ na tueeⁿ'eⁿ cwentaa cha'tsondye nn'aⁿ, jo' chii cha'tsondyo̱ cwiluiindyo̱ l'oo. 15 Tueeⁿ'eⁿ cwentaa cha'tsondye nn'aⁿ cha joo nn'aⁿ na cwitando'na tic'omtina cantyja na l'ue n'om nquieena, sa̱a̱ catando'na cantyja 'naaⁿ' nqueⁿ na tueeⁿ'eⁿ ndo' tando'xcoom cwentaana. 16 Jo' chii je' tacotjeii'â cwenta chiuu tseixmaⁿ ts'aⁿ cha'xjeⁿ nn'aⁿ tsjoomnancue cwitjeii'na cwenta chiuu tseixmaⁿ cwii x'iaana. Tyowaa cwii tiempo maluaa' tyotjeii'â cwenta chiuu tseixmaⁿ Cristo sa̱a̱ je' tacol'aayâ na ljo'. 17 Jo' chii ts'aⁿ na matseitjoom'na' juu ñequio Cristo, cwiluiiñe ts'aⁿ na jnda̱ tuiiñe xco. Cha'tso na tijo'ndyo na ñeseixmaaⁿ jnda̱ teinom, cha'tso cantyja 'naaⁿ'aⁿ laxmaⁿ xcona'. 18 Nquii Ty'o̱o̱ts'om mach'eeⁿ ts'iaaⁿmeiⁿ', majom maqueeⁿ jaa na cwiljoya ts'oom ñ'eⁿndyo̱ nc'e Cristo ndo' maty'ioom ts'iaaⁿ jaa na quiandye nn'aⁿ na caljoya ts'oom ñ'eⁿndyena. 19 Luaa matsona': Cwiljoya ts'om Ty'o̱o̱ts'om ñ'eⁿ nn'aⁿ nc'e Cristo, meiⁿ ticwjaa'ñê cwenta na la'xmaⁿna jnaⁿ, ndo' ty'ioom ts'iaaⁿ nda̱a̱yâ na nñequiaayâ ñ'oom nda̱a̱ nn'aⁿ na cwiljoya ts'oom ñ'eⁿndyena. 20 Je' cwiluiindyô̱ nn'aⁿ na cwila'candii 'o ñ'oom na matseicwanom Cristo na m'aⁿ'yo'. Maty'iomna' na nquii Ty'o̱o̱ts'om matseity'ooñê nda̱a̱'yo' ñequio ñ'omndyua̱a̱yâ. Jo' chii ñequio xuee' Cristo cwila'ty'oondyô̱ nda̱a̱'yo' na caljoya n'om'yo' ñ'eⁿ Ty'o̱o̱ts'om. 21 Cristo meiⁿcwii jnaⁿ tîcatseixmaaⁿ, sa̱a̱ nc'e na candya' ts'om Ty'o̱o̱ts'om jaa, jo' na s'aa na matseixmaaⁿ jnaⁿ cha jaa na matseitjoom'na' ñ'eⁿñê nnda̱a̱ nla'xmaaⁿya cantyja na maty'iomyana' cha'xjeⁿ na macaⁿna'.


1 Ndo' je' 'o nn'aaⁿya ñequio xuee' Ta Jesús cwitaaⁿyâ nda̱a̱'yo' ndo' cwitsa̱'ntjo̱o̱ⁿyâ 'o na c'om'yo' cha'xjeⁿ na jnda̱ t'mo̱o̱ⁿyâ na cal'a'yo' cha nncjaawee' ts'om Ty'o̱o̱ts'om ñ'eⁿndyo'. 2 Ndo' manquiu'ya'yo' ñ'oom'ñeeⁿ na tqua̱a̱ⁿtya̱a̱ⁿyâ nda̱a̱'yo' ñequio najndeii na matseixmaⁿ Ta Jesús. 3 Ee luaa waa na l'ue ts'om Ty'o̱o̱ts'om ñ'eⁿndyo' na calaxmaⁿ'yo' na lju' n'om'yo' cantyja 'naaⁿ'aⁿ meiⁿ tanc'om'ya'yo' ñequio nn'aⁿ na cwe' luaa', 4 ticwiindyo' 'o nn'aaⁿya, cala'no̱ⁿ'yo' na l'ue ts'om Ty'o̱o̱ts'om na c'om'yo' na yandyo' ñequio lcuu'yo', ndo' na cala't'maaⁿ'ndyo' joona, 5 nchii nnc'oom tsaⁿs'a ñequio scoom'm na ncwinom'na' ljo' mach'eeⁿ na tia na matseitioom ñ'eⁿñe cha'xjeⁿ cwil'a nn'aⁿ na tic'om nacje 'naaⁿ' Ty'o̱o̱ts'om. 6 Meiⁿcwii tsaⁿs'a tintseitjo̱o̱ñe nnom x'iaa' na nnc'oomya ñ'eⁿ scuu' tsaⁿ'ñeeⁿ meiⁿ tinquiu'nn'aⁿ cantyja 'naaⁿ' ñ'oommeiⁿ' ee jeeⁿ t'maⁿ na wi' nntseiquioo Ta Jesús nacjoo' ts'aⁿ na mach'ee cha'tso nmeiⁿ' cha'xjeⁿ na jnda̱ ñejla'candiiyâ 'o. 7 Ee nchii na tqueeⁿ'ñe Ty'o̱o̱ts'om jaa na nlajomndyo̱ cantyja 'naaⁿ' natia, sa̱a̱ jom l'ue ts'oom na c'o̱o̱ⁿya na lju' n'o̱o̱ⁿya jo nnoom. 8 Cwe' jo' xeⁿ m'aaⁿ ts'aⁿ na ticuee' ts'om ñ'oommeiⁿ' na cwit'mo̱o̱ⁿyâ nda̱a̱'yo', catsei'no̱ⁿ' tsaⁿ'ñeeⁿ na nchii cwe' ñ'oom na tqueⁿ nn'aⁿ mach'ee na til'ue. Juu mach'ee na til'ue ñ'oom na tqueⁿ nquii Ty'o̱o̱ts'om, na jom tquiaaⁿ Espíritu Santo naquii' n'o̱o̱ⁿyâ. 9 Cantyja 'naaⁿ' na c'om'yo' na wi' n'om ntyjee'yo' na cwila'yu', tacaⁿna' na cwinntseiljeiya ñ'oom'ñeeⁿ ee manquiiti Ty'o̱o̱ts'om ma'mo̱o̱ⁿ nda̱a̱'yo' na c'om'yo' na wi' n'om'yo' joona. 10 Ee 'o wi' n'om'yo' nn'aⁿ na cwila'yu' na m'aⁿ ts'o̱ndaa Macedonia. Sa̱a̱ cwitaaⁿyâ nda̱a̱'yo' na c'om'yo' na mat'maⁿti na wi' n'om'yo' joona. 11 Cala'jnda̱'yo' na tjoom' ñ'oom nnc'om'yo' ñ'eⁿ nc'iaa'yo'. Tacatii'ndyo' ñ'oom 'naaⁿna na ticatseixmaⁿna' na nla'jomndyo'. Cjoo' n'om'yo' na cal'a'yo' ts'iaaⁿ 'naⁿ'yo' cha'xjeⁿ ñ'oom na jnda̱ tqua̱a̱ⁿtya̱a̱ⁿyâ nda̱a̱'yo', 12 ee na nl'a'yo' na ljo', nn'aⁿ na tyoola'yu' nla't'maaⁿ'ndyena 'o meiⁿ xotseitjo̱o̱na' 'naⁿ na nleil'uee'ndyo'. 13 Ndo' je' 'o nn'aⁿya, tacal'ue n'o̱o̱ⁿyâ na mati ticala'no̱ⁿ'yo' chiuu nnts'aana' ñequio nn'aⁿ na jnda̱ tja̱ meiⁿ tanc'om'yo' na chjoo' n'om'yo' cha'xjeⁿ nt'omcheⁿ nn'aⁿ na tintyjaa' n'om Ty'o̱o̱ts'om. 14 Ndo' cha'xjeⁿ cwila'yuu'a na tue' Jesús ndo' na tando'xcoom, maluaa' cwila'yuu'a na cantyja 'naaⁿ' jom nñequiaa Ty'o̱o̱ts'om na joo nn'aⁿ na jnda̱ tja̱ na ñejla'yu' ñ'eⁿñê nnta'ndo'xcona. 15 Jo' chii cwil'uuyâ nda̱a̱'yo' ñ'oom na t'mo̱ⁿ nquii na cwiluiiñe na catsa̱'ntjom jaa na ndicwaⁿ cwitando̱o̱'a hasta xjeⁿ na nndyonnaaⁿ'aⁿ, xocwino̱o̱ⁿ'a nn'aⁿ na jnda̱ tja̱. 16 Ee manquiiti Jesús nnaaⁿ cañoom'luee, jndeii' ñ'oom na nntsa̱'ntjoom, ndo' nndyocueeⁿ, xjeⁿ'ñeeⁿ nleic'uaa jndyee' ángel na cwiluiitquieñe ndo' mati ndu 'naaⁿ' Ty'o̱o̱ts'om. Quia jo' joo nn'aⁿ na jnda̱ tja̱ na ñejla'yu' ñ'eⁿ Jesús, joona najndyee nnta'ndo'xcona. 17 Jnda̱ jo' jaa na ndicwaⁿ cwitando̱o̱'a xjeⁿ'ñeeⁿ ñe'naaⁿ' nncjaachuuna' jaa ñ'eⁿndyena quii' nchquiu na nntjomndyo̱ ñequio Ta Jesús quii' jndye ndo' nnc'o̱o̱ⁿtya̱a̱ⁿya ñ'eⁿñê. 18 Jo' chii ñequio ñ'oommeiⁿ' quia'yo' na t'maⁿ n'om nn'aⁿ'yo' na cwila'yu'.


Juan 15:24
24 Tijoom ñes'aa cwiicheⁿ ts'aⁿ ts'iaaⁿ quii'ntaaⁿ nn'aⁿ cha'xjeⁿ ts'iaaⁿ na mats'aa. Xeⁿ na nchii ts'iaaⁿmeiⁿ' mats'aa, quia jo' tixocwijndaa' na cwila'tjo̱o̱ndyena nnoom, sa̱a̱ je' meiiⁿ na jnda̱ ñenty'iaana ts'iaaⁿ na mats'aa cantyjati xjeⁿ na to̱'a, m'aⁿna na jndoona ja ndo' mati nqueⁿ na cwiluiiñê Tsotya̱.
Get the App!
Download the FREE Bible.is app for your iPhone, iPad, or Android device.View in the
App Store


Romanos 11:15
15 Ee xeⁿ cantyja 'naaⁿ' na 'ndiina' nn'aⁿ judíos, tju'naaⁿñena' na joo nn'aⁿ tsjoomnancue nljoyaandyena jo nnom Ty'o̱o̱ts'om, c'oom' n'om'yo' chiuu nnts'aana' quia na jnda̱ tju'na' na cwiluiindyennda'na cwentaaⁿ'aⁿ. Na nluii na luaa', nntseijomna' cantyja 'naaⁿna cha'cwijom ts'aⁿ na wando'xco na jnda̱ tue'.
Get the App!
Download the FREE Bible.is app for your iPhone, iPad, or Android device.View in the
App Store


1 Ja Pablo cwiluiindyo̱ apóstol na cjo̱nquia ñ'oom naya 'naaⁿ'aⁿ nda̱a̱ nn'aⁿ. Nchii nn'aⁿ ty'ioom ts'iaaⁿmeiiⁿñe ja. Nquii Jesucristo ñequio tsotyeeⁿ Ta Ty'o̱o̱ts'om tquiana na matseixmaⁿya juuna'. Jom tquiaaⁿ na tando'xco juu jnda̱ na tue'. 2 Ja ñequio cha'tsondye nn'aⁿ na m'aⁿ ñ'eⁿndyo̱ cwilaljeiiya tsomwaañe na cwila'cwano̱o̱ⁿya juuna' na m'aⁿ' 'o ntmaaⁿ nn'aⁿ na macwji' Ty'o̱o̱ts'om cwentaaⁿ'aⁿ na m'aⁿ'yo' ndyuaa Galacia. 3 Nquii Tsotya̱a̱ya Ty'o̱o̱ts'om ñequio Ta Jesucristo quiana na nnto'ñoom'yo' naya na la'xmaⁿna ñequio na meiⁿcwii ñomtiuu tic'om'yo' joo nda̱a̱na. 4 Nqueⁿ tquiaañe cheⁿnqueⁿ na cueeⁿ'eⁿ cwentaa jnaaⁿya cha'xjeⁿ na seijndaa'ñe nquii Tsotya̱a̱ya Ty'o̱o̱ts'om cha nndyaandyo̱ natia na tseixmaⁿ tsjoomnancuewaañe. 5 Ñequii'cheⁿ catseit'maaⁿ'ñena' Ty'o̱o̱ts'om. Amén. 6 Matsei'ndaa'na' ntyjiiya na cwitjei'ndyo' cantyja 'naaⁿ' Ty'o̱o̱ts'om na jom tqueeⁿ'ñê 'o ee Cristo m'aaⁿ na jeeⁿ candya' ts'oom 'o ndo' je' yacheⁿ cwila'jomndyo' cwiicheⁿ ñ'oom na cantyja 'naaⁿ' juuna' ntyjaa' n'om'yo' na nlui'n'maaⁿndyo'. 7 Sa̱a̱ nchii na mayuu' na waa cwiicheⁿ ñ'oom na cantyja 'naaⁿ' jo' nlui'n'maaⁿñe ts'aⁿ. Cwe' na m'aⁿ nn'aⁿ na cwila'ñ'eeⁿ'ndyena 'o ndo' ñe'cala'chuii'na ñ'oom na nlui'n'maaⁿñe ts'aⁿ cantyja 'naaⁿ' Cristo. 8 Ee meiiⁿ xeⁿ cwii jâ nmeiiⁿ nñequiaayâ ñ'oom na tjachuii'na' cantyja na nlui'n'maaⁿñe ts'aⁿ, oo meiiⁿ cwii ángel na nnaaⁿ cañoom'luee, cju'wi' Ty'o̱o̱ts'om tsaⁿ'ñeeⁿ. 9 Jnda̱ ñetsjo̱o̱ ndo' je' matsjo̱o̱ nnda'a: Xeⁿ nñequiaa ts'aⁿ ñ'oom nda̱a̱'yo' cantyja na nlui'n'maaⁿñe ts'aⁿ na tjachuii'na' ñequio ñ'oom na jnda̱ to'ñoom'yo', cju'wi' Ty'o̱o̱ts'om tsaⁿ'ñeeⁿ. 10 Quia matsjo̱o̱ ñ'oomwaa' ¿aa matsjo̱o̱ naljo' ee l'ue ts'o̱o̱ⁿ na calue nn'aⁿ na jeeⁿ cwijaacanjoom' na mats'aa oo na nquii Ty'o̱o̱ts'om nntsoom na ljo' cantyja 'naⁿya? Ee xeⁿ ndicwaⁿ matseijndo̱ na cjawee' n'om nn'aⁿ ñ'eⁿndyo̱, tixotseixmaⁿya ts'aⁿ na mandi'ntjom nnom Cristo. 11 'O nn'aⁿya na cwila'yu'yo' ñ'eⁿ Cristo, cala'no̱ⁿ'yo' na juu ñ'oom na mañequia cantyja na nlui'n'maaⁿñe ts'aⁿ, nchii nn'aⁿ jla'jndaa'ndye juuna'. 12 Ee nchii nnom cwii ts'aⁿ to'ño̱ⁿya juuna' meiiⁿ nchii cwe' cwii ts'aⁿ t'mo̱ⁿ juuna' no̱o̱ⁿ, manquiiti Jesucristo t'mo̱o̱ⁿ juuna' no̱o̱ⁿya. 13 Ee jnda̱ ñejndye'yo' chiuu ts'o̱o̱ⁿya xjeⁿ na tyotseijomndyo̱ ñequio ñ'oom na laxmaaⁿ jâ nn'aⁿ judíos, na tyoco̱'wi'a nn'aⁿ na laxmaⁿ tmaaⁿ' cwentaa' Ty'o̱o̱ts'om. Tyoqueⁿya ts'o̱o̱ⁿ na nntseityuii'a tmaaⁿ'ñeeⁿ. 14 Naquii' ñ'oom'ñeeⁿ, tyowino̱ⁿ'a jndye ntyja̱no̱ⁿ na ljoyu tquiendyo̱, ee tyojoo'ti ts'o̱o̱ⁿ na nntseicanda̱a̱'ndyo̱ ñ'oom tquie na jla'jndaa'ndye weloo welooya. 15 Sa̱a̱ cwitjo̱o̱cheⁿ na nluiindyo̱, nc'e naya na matseixmaⁿ Ty'o̱o̱ts'om tjeiiⁿ'ñe ja. Ndo' quia na tuee' na ntyjeeⁿ na jnda̱ tue'ntyjo̱ xjeⁿ, 16 seijndaa'ñê na ljeiya chiuu cwiluiiñe Jnaaⁿ cha nntseina̱ⁿya ñ'oom nda̱a̱ nn'aⁿ na nchii judíos chiuu ya na nlui'n'maaⁿndyena. Ndo' quia tuii na ljo', tîcwax'a̱ nnom meiⁿcwii ts'aⁿ cha na caljeiya cwaaⁿ ñ'oom na nñequiaya. 17 Meiⁿ tîcjo̱ Jerusalén na nty'ia apóstoles na teijndye xuee jñom Cristo joona ñequio ñ'oom naya 'naaⁿ'aⁿ cwitjo̱o̱cheⁿ na tjaa'ñê ja ts'iaaⁿ'ñeeⁿ. Tjo̱jndya̱a̱ ndyuaa Arabia, ndo' jnda̱ jo' tua̱nnda'a Damasco. 18 Tjacaa cwii ndyee chu ndo' tjo̱ Jerusalén. Quia jo' tajnaⁿ'aⁿ Pedro. Tyom'aaⁿya ñ'eⁿñê cwii quin'oom xuee. 19 Sa̱a̱ tîcanty'iaya nt'omcheⁿ naⁿ'ñeeⁿ na jñom Cristo ñequioñ'oom naya 'naaⁿ'aⁿ, ñenquii Jacobo, tyjee nquii Ta Jesús, nty'iaya. 20 Jo nnom Ty'o̱o̱ts'om, juu ñ'oom na matseiljeiya luaa', ñ'oom na mayuu' juuna'. 21 Jnda̱nquia tjo̱ ts'o̱ndaa Siria ñequio ndyuaa Cilicia. 22 Sa̱a̱ ntmaaⁿ' nn'aⁿ na macwji' Cristo cwentaaⁿ'a na m'aⁿna ts'o̱ndaa Judea, tîcata'jnaaⁿ'na ja. 23 Ñenquii'cheⁿ tyowic'uaa ñ'oom na tyondyena: "Juu tsaⁿ'ñeeⁿ na tyotseijneiⁿ na tyoleintyjo̱o̱ⁿ jâ, je' nqueⁿ mañequiaaⁿ ñ'oom na jaach'ee xuee na ñe'catseityueeⁿ'eⁿ." 24 Ndo' tyola't'maaⁿ'ndyena Ty'o̱o̱ts'om cantyja 'naⁿya.


Marcos 11:18
18 Ntyee na cwiluiitquiendye ñequio nn'aⁿ na cwit'mo̱o̱ⁿ ljeii na tqueⁿ Moisés, quia tyondyena na luaa' matso Jesús, tyol'ueendyena chiuu ya nl'ana na nla'cuee'na jom. Sa̱a̱ nquiaana na nnt'uena jom ee na cha'tsondye nn'aⁿ jeeⁿ tjawee' n'om ñ'oom na tyo'mo̱o̱ⁿ nda̱a̱.
Get the App!
Download the FREE Bible.is app for your iPhone, iPad, or Android device.View in the
App Store


Apocalipsis 16:10
10 Jnda̱ jo' juu ángel na jnda̱ 'om tjacu'nquioom nawi' na ñjom waso 'naaⁿ'aⁿ nacjoo' tio yuu na wacatyeeⁿ quioo'jndii tquiee. Ndo' seijaaⁿñena' cha'tso ndyuaa na m'aⁿ nn'aⁿ na matsa̱'ntjoom. Ndo' joo nn'aⁿ'ñeeⁿ tyonda̱'na tsaana na jeeⁿ cwajndii tyoquiina' joona.
Get the App!
Download the FREE Bible.is app for your iPhone, iPad, or Android device.View in the
App Store


Judas 1:12
12 Matseijnaaⁿ'na' 'o na ñ'eeⁿ naⁿm'aⁿ' quia na cwilajomndyo' ñ'eⁿ nc'iaa'yo' na cwilayu' na tjoom' cwicwa'yo' na cwicañjom n'om'yo' Ta Jesús ndo' naⁿm'aⁿ' ñequio na neiiⁿna cwicwa'na ndo' cwiwena ñ'eⁿndyo' meiⁿ tico'tiana' nquiuna. Matseijomna' joona cha'cwijom ts'aⁿ cwe' m'aaⁿ' ts'om cantyja 'naaⁿ' nquii meiⁿ ticateix'ee canmaⁿ. Joona laxmaⁿna cha'cwijom nchquiu na wjaachuu jndye na tjaa ndaluaa' cachona'. Matseijomna' joona cha'na n'oom na meiiⁿ na jnda̱ tue'ntyjo̱ xjeⁿ na nl'ana' ta̱, sa̱a̱ tjaa ta̱ col'ana', na we ndii' tja̱na' ee na jnda̱ tyena' xeⁿ quii' nch'ioona'.
Get the App!
Download the FREE Bible.is app for your iPhone, iPad, or Android device.View in the
App Store


1 Jnda̱ na jlui'n'maaⁿndyô̱ nawi'ñeeⁿ chii jliuuyâ na Malta jndyu ndyuaaxeⁿncwe yuu squia̱a̱yâ. 2 Nn'aⁿ ndyuaa'ñeeⁿ l'ana na ya nn'aⁿndyena ñ'eⁿndyô̱. Jla'canaaⁿndyena chom. Jluena na calawiindyô̱, ee jeeⁿ teiⁿ ndo' jnda̱ macwiwa'. 3 Pablo seixcweeⁿ cwii sa̱a̱' n'oom teincwe. Ndo' quia na tioom joona' naquii' chom jlui'nom cwii catsuu na maleinomyo' chom. Mana t'uiiyo' ts'o̱o̱ⁿ tyeⁿ. 4 Ndo' nn'aⁿ ndyuaa'ñeeⁿ quia na nty'iaana na tiñe'ca'ndiiyo' ts'o̱o̱ⁿ tyola'neiⁿ cheⁿnquieena nda̱a̱ nc'iaana. Jluena: —Tsaⁿm'aaⁿ' ¿aa nchii maxjeⁿ ts'aⁿ na ñeseicwjee nn'aⁿ jom? Ee meiiⁿ na jlui'n'maaⁿñê ts'om ndaaluee sa̱a̱ je' maxjeⁿ nntioom cantyja na tis'a ñes'aaⁿ nncueeⁿ'eⁿ. 5 Sa̱a̱ Pablo seitei'ncweeⁿ'eⁿ ts'o̱o̱ⁿ. Mana tiooñeyo' naquii' chom. Tjaa na teinioom'm. 6 Naⁿ'ñeeⁿ tyomeindoo'na, jla'tiuuna na nncwjaa'ñena' tcoo' Pablo oo na mats'ia jo' cwe' nnquiooñetoom mana nncueeⁿ'eⁿ. Sa̱a̱ jnda̱ tjawiquiuu' na meindoo'na, cwinty'iaana na tjaa na teinioom'm, jo' chii cwiicheⁿ ljo jla'tiuuna. Jluena na jom cwii ty'o̱o̱ts'om. 7 Nndyoo' yuu tyolawindyô̱ waa tyuaa cwentaa' ts'aⁿ na cwiluiitquieeñeti tyuaaxeⁿncwe'ñeeⁿ. Publio jndyu tsaⁿ'ñeeⁿ. Tsoom na caljoo'ndyo̱yaayâ waⁿ'aⁿ. Quia jo' ljoo'ndyô̱ jo' jo' cwii ndyee xuee. Seiñ'oom'ñê jâ tquiaaⁿ na tcwaa'â. 8 Ndo' seijomna' na wii' tsotyeeⁿ. Matseicona' juu ndo' mateii' ndaaniom'. Tjantyjaa' Pablo tsaⁿ'ñeeⁿ. Seineiiⁿ nnom Ty'o̱o̱ts'om. Jnda̱ chii tioom l'o̱o̱ⁿ nacjoo' tsaⁿ'ñeeⁿ, sein'maaⁿ juu. 9 Jnda̱ tuii na luaa', nt'omcheⁿ nn'aⁿwii ndyuaaxeⁿncwe'ñeeⁿ ty'entyjaa'na Pablo, ndo' n'maaⁿna. 10 Jndye naya l'a naⁿ'ñeeⁿ jâ. Ndo' quia na saacuo̱o̱yâ w'aandaa na macwitsaayâ, tquiana cha'tso 'naⁿ na nleil'uee'ndyô̱ yocheⁿ na cwitsaayâ. 11 Jnda̱ teinom ndyee chi' na squia̱a̱yâ ndyuaaxeⁿncwe'ñeeⁿ ndo' saacuo̱o̱yâ w'aandaa'ñeeⁿ. Juuna' jnaⁿna' tsjoom Alejandría, sa̱a̱ tjameintyjee'yana' ndyuaaxeⁿncwe'ñeeⁿ cha'waa ncueesua'. Juuna' ñoom 'ndyoonnom Cástor ñequio Pólux. 12 Saayâ squia̱a̱yâ tsjoom Siracusa yuu na cwi'oomeintyjee' l'aandaa. Jo' jo' ljoo'ndyo̱yaayâ cwii ndyee xuee. 13 Jluii'â jo' jo'. Saasaatya̱a̱yâ saawi'no̱o̱ⁿyâ cañoom'wi' ndyuaa hasta xjeⁿ na squia̱a̱yâ tsjoom Regio. Teincoo cwiicheⁿ xuee jndyo jndye na jnaⁿna' jo ndo' cantyja na macalui' caxjuu ts'oom'naaⁿ. Tjantquie jndye'ñeeⁿ w'aandaa jo cantyja na cwitsaayâ. Ndo' xuee jnda̱ we squia̱a̱yâ tsjoom Puteoli. Jo' jo' jluii'â w'aandaa na macanda̱. 14 Tsjoom'ñeeⁿ jliuuyâ nt'om nn'aⁿ na cwila'yu'. Jlue naⁿ'ñeeⁿ na caljoo'ndyô̱ ñ'eⁿndyena cwii ntquiee' xuee. Jo' na ljoo'ndyô̱. Jnda̱ chii saayâ tsjoom Roma. 15 Ndo' nn'aⁿ na cwila'yu' tsjoom Roma, quia na jndyena na mañjomndyô̱ nato, quia jo' nt'omndye joona tquiocatjomndyena jâ xjeⁿ tsjoom Foro de Apio ndo' nt'omndye joona tquiocatjomndye jâ cwii joo na jndyu Tres Tabernas. Jnda̱ na nty'iaa' Pablo naⁿ'ñeeⁿ tquiaaⁿ na quianl'uaa' Ty'o̱o̱ts'om ndo' ty'oomt'maaⁿ'ñê ts'oom. 16 Quia na jnda̱ squia̱a̱yâ tsjoom Roma, capeitaⁿ tquiaaⁿ cwenta pra̱so l'o̱ ts'aⁿ na cwiluiitquieñe cantyja 'naaⁿ sondaro. Sa̱a̱ Pablo tquiana na wandyo̱' nnc'oom ñequio cwii sondaro na nnts'aa cwenta jom. 17 Jnda̱ ndyee xuee na squia̱a̱yâ, tqueeⁿ' Pablo nn'aⁿ na cwiluiitquiendye naquii' lan'om cwentaa nn'aⁿ judíos tsjoom'ñeeⁿ. Quia na jnda̱ tjomndyena seineiiⁿ nda̱a̱na. Matsoom: —'O nn'aⁿya meiⁿchjoo tjaa ljo' s'aaya nacjoo nc'iaaya nn'aⁿ judíos, meiⁿ nacjoo' costumbre 'naaⁿ welooya na ñet'om teiyo. Sa̱a̱ meiiⁿ na ljo' t'uena ja na pra̱so tsjoom Jerusalén. Tioona ja luee nn'aⁿ romanos. 18 Ndo' naⁿ'ñeeⁿ taⁿna na catsjo̱o̱ nnco̱ chiuu waa. Jnda̱ jndyena ñ'oom'ñeeⁿ ñe'cala'candyaandyena ja ee jla'no̱ⁿ'na tjaa ljo' s'aa na tseixmaⁿ na c'io̱. 19 Sa̱a̱ tical'ue n'om nn'aⁿ judíos na ljo'. Jo' na jndei'na' s'aa ty'oo na nquii tsaⁿmaⁿts'iaaⁿ t'maⁿ tsjoomwaañe nncu'xeeⁿ ja. Sa̱a̱ ja nchii na maqua̱ⁿya ñ'oom nacjoo nn'aⁿ ndyuaa tsjomya na jndyo̱o̱ ñjaaⁿ. 20 Tqueeⁿ'ndyo̱ 'o na nnty'iaya 'o ndo' na nntseina̱ⁿya ñ'eⁿndyo'. Ee cantyja 'naaⁿ' na matseiyu'a na jnda̱ jndyo nqueⁿ na ntyjaa' n'o̱o̱ⁿ jaa nn'aⁿ judíos na nncwji'n'maaⁿñe jaa, jo' na chu'tyeⁿndyo̱ ñequio l'uaancjomeiiⁿñe. 21 Quia jo' jluena nnoom: —Jâ meiⁿcwii carta tyoocwjee' na m'aaⁿyâ na nnaⁿna' ts'o̱ndaa Judea na matseineiⁿna' cantyja 'naⁿ'. Ndo' mati nc'iaaya nn'aⁿ judíos na cwiquie ñjaaⁿ tjaa'naⁿ ñ'oom cotuee'na nacjo'. 22 Sa̱a̱ ñe'candya̱a̱yaayâ chiuu waa na matsei'no̱ⁿ' cantyja 'naaⁿ' ñ'oom xco na cwilayu'yo' ee manquiuuyâ na cha'tso nn'aⁿ cwiluena na tis'a ñ'oom'ñeeⁿ. 23 Jo' chii jla'jndaa'ndyena cwaaⁿ cwii xuee na nntjomndyennda'na. Quia na tue'ntyjo̱ xuee'ñeeⁿ jndyendye nn'aⁿ tjomndye yuu mac'eⁿ Pablo. Cwitsjoom to̱o̱ⁿ'o̱ⁿ tyotseineiiⁿ nda̱a̱na hasta xjeⁿ na tmaaⁿcheⁿ. Tyotseineiiⁿ cantyja na matsa̱'ntjom Ty'o̱o̱ts'om. L'ue ts'oom na nla'no̱ⁿ'na cantyja 'naaⁿ' Jesús. Jo' chii tjac'oomna' na seineiiⁿ cantyja 'naaⁿ' ljeii na tqueⁿ Moisés ndo' cantyja 'naaⁿ' ñ'oom na tyola'ljeii profetas. 24 Nt'om naⁿ'ñeeⁿ jla'yu'na ñ'oom na seineiiⁿ, ndo' nt'om naⁿ'ñeeⁿ tîcala'yu'na. 25 Ticatjoom' jla'tiuuna ñ'oom na jndyena. Jo' chii t'oom'ndyena. Sa̱a̱ tsojndyee Pablo cwii ñ'oom nda̱a̱na. Matsoom: —Mayuu' ñ'oom na seijndo̱' Espíritu Santo ts'om profeta Isaías. Juu ñ'oom'ñeeⁿ seineiiⁿ nda̱a̱ welooya na ñet'om teiyo. 26 Matsoom: Cja' na m'aⁿ naⁿm'aⁿ'. Catsu' nda̱a̱na: Luaa matseicandii Ty'o̱o̱ts'om 'o: 'O mayuu' nndye'yo' sa̱a̱ xocala'no̱ⁿ'yo'. Ndo' mayuu' na nnty'ia'nda̱a̱'yo' sa̱a̱ xoqueⁿ'yo' cwenta. 27 Ee jnda̱ teiquie' n'om'yo'. Jnda̱ s'aana' ñ'eⁿndyo' cha'cwijom na candaa'yo'. Ndo' jnda̱ s'aana' cha'cwijom na nchjaaⁿ'yo'. Jeeⁿ cachjoo cwila'no̱ⁿ'yo' cantyja 'naaⁿ' Ty'o̱o̱ts'om. Jo' na matseijomna' 'o na ndoo' nchjaaⁿ'yo' ndo' na candaa'yo'. Jo' chii xolcwe' n'om'yo' ndo' na luaa' waa xocatseit'maⁿ ts'o̱o̱ⁿya jnaⁿ'yo'. 28 Tsoti Pablo: —Sa̱a̱ cala'no̱ⁿ'yo' cantyja 'naaⁿ' ñ'oom naya 'naaⁿ' Ty'o̱o̱ts'om na macwji'n'maaⁿñê nn'aⁿ. Na je' xuee na cwii wjaana', nncjaa ñ'oomwaa na m'aⁿ nn'aⁿ na nchii judíos. Joona nndyena juuna'. 29 Jnda̱ na tso Pablo ñ'oomwaa' mana t'oom'ndye nn'aⁿ judíos. Jndye ñ'oom cwityola'neiⁿ cheⁿnquieena nda̱a̱ nc'iaana. 30 Canda̱a̱' we chu ljoo'ñe Pablo cwii w'aa na cwe' tyotioml'uaaⁿ na tyom'aaⁿyaaⁿ. Ndo' neiiⁿ' ts'oom cha'tso nn'aⁿ na tyo'oocajndoo' jom. 31 Tyoñequiaaⁿ ñ'oom cantyja 'naaⁿ' na matsa̱'ntjom Ty'o̱o̱ts'om ndo' tyo'mo̱o̱ⁿ cantyja 'naaⁿ' Ta Jesucristo. T'maⁿ waa na tju'naaⁿñena' na tyotseineiiⁿ. Meiⁿcwii tjaa 'ñeeⁿ seitsaaⁿ'ñe jom.


Mateo 5:17
17 Mati tso Jesús: —Ticala'tiuu'yo' na jndyo̱o̱ na nntseityuii'a chiuu waa na t'maⁿ ljeii na tqueⁿ Moisés, meiⁿ ñ'oom' Ty'o̱o̱ts'om na tyoñe'quia profetas. Jndyo̱o̱ na nntseicanda̱ya joona' cha nlei'tquioo' chiuu waa na mayuu'cheⁿ ñe'cat'mo̱o̱ⁿna'.
Get the App!
Download the FREE Bible.is app for your iPhone, iPad, or Android device.View in the
App Store


1 Ndo' na luaa' waa, ¿cwaaⁿ cwii nnom na jnda̱a̱ tue'ntyjo̱ s'aa weloo welooya Abraham cantyja 'naaⁿ' ñ'oomwaa'? 2 Ee xeⁿ mayuu' tqueⁿ Ty'o̱o̱ts'om jom na tjaa jnaⁿ cwicatseixmaaⁿ cwe' ee cwii nnom na s'aaⁿ, nnda̱a̱ nntseis'añe cheⁿnqueⁿ, sa̱a̱ nchii cantyja 'naaⁿ' Ty'o̱o̱ts'om na nluii na ljo'. 3 Ee ¿ljo' matso ljeii 'naaⁿ' Ty'o̱o̱ts'om cantyja 'naaⁿ'aⁿ? Matsona': "Tyotseiyu'ya ts'om Abraham ñequio Ty'o̱o̱ts'om, ndo' na s'aaⁿ naljo', Ty'o̱o̱ts'om tqueⁿ jom na tjaa jnaⁿ cwicatseixmaaⁿ." 4 Quia na mach'ee ts'aⁿ ts'iaaⁿ, s'om na nnjoml'uañê, nchii cwe' na macanaaⁿ'aⁿ jo', macoñoom ee jnda̱ tantjoom. 5 Sa̱a̱ nchii cantyja ljo' na mach'ee ts'aⁿ, jo' chii maqueⁿ Ty'o̱o̱ts'om juu na cwiluiiñe na tjaa jnaⁿ tseixmaⁿ. Maqueeⁿ nn'aⁿjnaⁿ na tjaa jnaⁿ cwicalaxmaⁿna nc'e na cwilayu'ya n'omna ñ'eⁿ Cristo. 6 Nquii David, seineiiⁿ cantyja 'naaⁿ' ñ'oom'ñeeⁿ. Tsoom na t'maⁿ mañequiaana' na neiiⁿ' cwii ts'aⁿjnaⁿ quia maqueⁿ Ty'o̱o̱ts'om jom na tjaa jnaⁿ tseixmaaⁿ, meiⁿ ticwjaa'ñê cwenta cantyja na mach'ee. 7 Tsoom: Jeeⁿ neiiⁿ nn'aⁿ na cha'tso jnaaⁿna jnda̱ seit'maⁿ ts'om Ty'o̱o̱ts'om, ndo' jnda̱ seicanoom'm joona'. 8 Jeeⁿ neiiⁿ' ts'aⁿ na tajom catso Ty'o̱o̱ts'om na chujnaⁿti nnoom. 9 Quia jo' juu na luaa' matsona' nnc'om ts'aⁿ na neiiⁿ'eⁿ ¿aa cwe' tomti ncjo̱o̱ nn'aⁿ judíos cwicandaaya jo' oo aa mati nt'omcheⁿ nn'aⁿ? Ee jnda̱ l'uuya quia na seiyu'ya ts'om Abraham ñ'eⁿ Ty'o̱o̱ts'om, xjeⁿ'ñeeⁿ tqueⁿ jom na tjaa jnaⁿ tseixmaaⁿ. 10 ¿Ljo' xjeⁿ tqueⁿ Ty'o̱o̱ts'om jom na ljo'? ¿Aa quia jnda̱ na s'aañe cheⁿnqueⁿ 'naaⁿ na seicato̱o̱ⁿ'o̱ⁿ na cwil'aa jaa nn'aⁿ judíos ndaaya na naⁿnom, oo aa xjeⁿ na tyooch'eeⁿ na ljo'? Tuii na ljo' xjeⁿ na tyooch'eeⁿ 'naaⁿ'ñeeⁿ. 11 Jnda̱nquia chii sa̱'ntjom Ty'o̱o̱ts'om jom na cats'aañe cheⁿnqueⁿ 'naaⁿ tjaaⁿ'aⁿ. Juu 'naaⁿ'ñeeⁿ ma'mo̱ⁿna' na jnda̱ tqueⁿ Ty'o̱o̱ts'om jom na tjaa jnaⁿ tseixmaaⁿ jo nnom nc'e na matseiyu'ya ts'oom ñ'eⁿñe. Quia ljo'cheⁿ tso Ty'o̱o̱ts'om nnoom na nntseixmaaⁿ tsotye cha'tsondye nn'aⁿ na cwilayu' ñ'eⁿñe meiiⁿ ticaluii 'naaⁿ joona. Ndo' nc'e na cwila'yu'ya n'omna ñ'eⁿñe, jo' na maqueⁿ joona na ticala'xmaⁿna jnaⁿ. 12 Mayuu' cwiluiiñe Abraham tsotye nn'aⁿ na jnda̱ tuii 'naaⁿ ntjaaⁿna, sa̱a̱ nchii macanda̱ cwiluiiñê na ljo' nda̱a̱ nn'aⁿ na jnda̱ tuii 'naaⁿ ntjaaⁿ xeⁿ nchii mati nda̱a̱ nn'aⁿ na majo'ti cwila'yu'ya n'omna ñ'eⁿ Ty'o̱o̱ts'om cha'xjeⁿ na s'aaⁿ cwitjo̱o̱cheⁿ na s'aaⁿ 'naaⁿ nqueⁿ. 13 Ee nnom Abraham ñequio tsjaaⁿ 'naaⁿ'aⁿ na jndyowicantyjoo' tso Ty'o̱o̱ts'om ñ'oom na nnts'aaⁿ na nndaana tsjoomnancue. Nchii cwe' nc'e na seicanda̱a̱'ñe Abraham ljeii na matsa̱'ntjomna', jo' na tso Ty'o̱o̱ts'om na nnts'aaⁿ na ljo', sa̱a̱ nc'e seiyu'ya ts'om ñ'eⁿñê, jo' na tqueⁿ jom na tjaa jnaⁿ tseixmaaⁿ. 14 Ee xeⁿ na mayuu' na joo nn'aⁿ na cwila'canda̱ ljeii na tquiaa Ty'o̱o̱ts'om nnom Moisés nndaana tsjoomnancue, quia jo' cwe' ts'iaaⁿ'ndyo na cwila'yu'ya n'omna, ndo' mati juu ñ'oom na tsoom nnom Abraham na nnts'aaⁿ jnda̱ tyuii'na'. 15 Ee ljeii na tquiaa Ty'o̱o̱ts'om nnom Moisés, matseijndaa'ñena' na nnt'ueeⁿ nn'aⁿ. Macanda̱ xeⁿ ticuaa ljeii'ñeeⁿ nda̱a̱na, quia jo' xocatsona' na cwila'tjo̱o̱ndyena nnomna'. 16 Jo' chii ñ'oom na tju' Ty'o̱o̱ts'om nacjoom'm na nnts'aaⁿ ñequio Abraham waana' jo nda̱a̱ nn'aⁿ tsjaaⁿ 'naaⁿ'aⁿ na jndyowicantyjoo'. Ñ'oom na tsoom na nnts'aaⁿ na ljo', cwiluiiñena' cwii naya na cwe'yu jnaaⁿ'aⁿ ee na seiyu'ya ts'oom ñ'eⁿñe. Jo' chii ñ'oom'ñeeⁿ nchii macanda̱ cwentaa nn'aⁿ na cwi'oontyjo̱ chiuu matsa̱'ntjom ljeii, xeⁿ nchii mati cwentaa cha'tsondye nn'aⁿ na cwila'yu'ya n'omna cha'xjeⁿ na tyotseiyu' cwii ts'om jom. Luaa' waa na maqueⁿna' Abraham na cwiluiiñê tsotya̱a̱ya na cha'tsondyo̱ 17 jo nnom Ty'o̱o̱ts'om na ñ'eⁿ seiyoom'm. Mañejuuti na mañequiaa na cwitando'xco l'oo, ndo' mach'ee na cuaa 'naⁿ na tijoom ñetuaa. Luaa' matseicanda̱a̱'ñena' cha'xjeⁿ matso ñ'oom'm na teiljeii na matsona': "Ja maquia̱ⁿya 'u na cwiluiindyu' tsotye cha'tsondye nn'aⁿ." 18 Ndo' meiiⁿ na tjaa'naⁿ cwii nnom na m'mo̱ⁿna' na juu ñ'oom na tso Ty'o̱o̱ts'om nnom Abraham na nnts'aaⁿ nntseicanda̱a̱'ñena', sa̱a̱ tyotseiyoom'm ndo' tyocantyjaa' ts'oom na nluii cha'xjeⁿ na tso nnoom. Ndo' na ljo' tue'ntyjo̱ na cwiluiiñê tsotye jndyendye nn'aⁿ cha'xjeⁿ ñ'oom na tso Ty'o̱o̱ts'om nnoom: "Maluaa' nncue'ntyjo̱ na jndye nncjaawicantyjoo' tsjaaⁿ 'naⁿ'." 19 Meiiⁿ na manndyoo' nnda̱a̱' cwii sianto chuu' Abraham, ndo' ntyjeeⁿ na manndyoo' na nncwjena ñequio scoom'm Sara ndo' jeeⁿ jnda̱ tquiendyena na nnc'oomya ndana, sa̱a̱ maxjeⁿ ticantycwii na tyotseiyu'ya cwii ts'oom ñ'eⁿ Ty'o̱o̱ts'om. 20 Tîcats'aana' na we waa nnc'oom' ts'om Abraham meiⁿ na n'ñeeⁿ na ntyjaa' ts'oom ñ'oom na tso Ty'o̱o̱ts'om na nnts'aa. Yacheⁿ tyotseiyu'ya ts'oom ndo' tyocantyjaa' ts'oom juu ndo' tyotseit'maaⁿ'ñê juu, 21 ee majndaa'ya ntyjeeⁿ na Ty'o̱o̱ts'om waa najndeii na nntseicanda̱a̱'ñe ñ'oom'ndyoo. 22 Ndo' nc'e na tyotseiyu'ya ts'oom, jo' chii tqueⁿ Ty'o̱o̱ts'om jom na cwiluiiñê na tjaa jnaⁿ cwicatseixmaaⁿ. 23 Ndo' juu ñ'oom na teiljeii na tqueⁿ Ty'o̱o̱ts'om juu na tjaa jnaⁿ cwicatseixmaⁿ nc'e na tyotseiyu'ya ts'om, nchii macanda̱ waana' cantyja 'naaⁿ' Abraham. 24 Mati teiljeiina' cwentaa jaa. Ee na cwila'yu'ya n'o̱o̱ⁿya ñ'eⁿ Ty'o̱o̱ts'om, jo' chii mati jaa maw'ana' na tjaa jnaⁿ cwicola'xmaaⁿya, ee na cwila'yuu'a ñ'eⁿ nqueⁿ na s'aaⁿ na tando'xco Jesús jnda̱ na tue', nquii na cwiluiiñe na matsa̱'ntjom jaa, 25 manquiiti tsaⁿ na tquia nn'aⁿ cwenta na cue' cwentaa' jnaaⁿya ndo' na tquiaaⁿ na tando'xco cha nncwji'n'maaⁿñe jaa.


Colosenses 1:10
10 Ndo' naljo' nnda̱a̱ nnc'om'yo' cha'xjeⁿ matsona' na c'om nn'aⁿ na laxmaⁿna' cwentaa' Ta Jesús, na ñequii'cheⁿ cwil'a'yo' yuu na cjaawee' ntyjeeⁿ, na cha'tso nnom ts'iaaⁿ na ya nleitquioo' cantyja 'naⁿ'yo' na cha'cwijom cwiwe' ntjom, na nncjaachuuñetina' 'o na yati nnta'jnaⁿ'yo' Ty'o̱o̱ts'om.
Get the App!
Download the FREE Bible.is app for your iPhone, iPad, or Android device.View in the
App Store


1 Ndo' je' je' 'o nn'aⁿya na cwila'yu'yo', quiaana' na neiⁿ'yo' na cwiluiindyo' cwentaa' Ta Jesús. Ticjo̱meintyja̱a̱'a na nntsjo̱o̱nnda'a ñ'oom na jnda̱ seiljeiya nda̱a̱'yo' ndo' mateijndeiina' 'o. 2 Cal'andyo' cwenta cantyja 'naaⁿ naⁿm'aⁿ na cha'cwijom calue' joona natia na cwil'ana na cwityjena seii' ts'aⁿ, 3 ee jaa laxmaaⁿya nn'aⁿ na mayuu'cheⁿ tuii 'naaⁿ, jaa na cwila't'maaⁿ'ndyo̱ Ty'o̱o̱ts'om nc'e Espíritu Santo, na m'aaⁿya na neiiⁿya na laxmaaⁿya cantyja 'naaⁿ' Cristo Jesús meiⁿ ticantyjaa' n'o̱o̱ⁿya 'naaⁿ na tuii seii' ts'aⁿ. 4 Cantyja 'naⁿ ja luaa, wanaaⁿ na nntseicantyjaa' ts'o̱o̱ⁿ cha'na ts'iaaⁿwaa'. Xeⁿ aa m'aaⁿ ts'aⁿ na matseitiuu wanaaⁿ na matseicantyjaa' ts'om ts'iaaⁿmeiⁿ', majndeiiticheⁿ ja, 5 jnda̱ ñeeⁿ xuee na tuiindyo̱ tuii 'naaⁿ tjaaⁿya. Ts'aⁿ tsjaaⁿ nn'aⁿ Israel ja, tmaaⁿ' cwentaa' Benjamín, ts'aⁿ hebreo ja ndo' tsotya̱ tsondyo̱ mann'aⁿ hebreos joona. Cantyja 'naaⁿ' ljeii na tqueⁿ Moisés, ts'aⁿ tmaaⁿ' fariseo ja. 6 Cantyja na tyojoo' ts'o̱o̱ⁿ naquii' ñ'oom cwilein'om nn'aⁿ judíos, tyontyjo̱ya tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. Cantyja 'naaⁿ' na matseicanda̱a̱'ñe ts'aⁿ jo nnom ljeii na tqueⁿ Moisés, tjaa 'ñeeⁿ juu na nnda̱a̱ m'mo̱ⁿ na tyootseicanda̱a̱'ndyo̱ jo nnom juuna'. 7 Sa̱a̱ cha'tso nmeiⁿ' na tandyo xuee tjeii'a cwenta na tjacantyja na jnda laxmaⁿna', je' nc'e na m'aaⁿya cantyja 'naaⁿ' Cristo macwjii'a cwenta na cwe' ts'iaaⁿ'ndyo laxmaⁿna', 8 ndo' nchii macanda̱ luaa', tjaa'naⁿ cwiicheⁿ na jnda ntyjiiya quia na macwjii'a cwenta na tjacantyja naya tseixmaⁿna' na cwiluiindyo̱ cwentaa' Cristo Jesús na cwiluiiñê na matsa̱'ntjoom ja. Nc'e jom, cha'tso na ñetjeii'a cwenta na jnda laxmaⁿna', je' macwjaa'ndyo̱ cwenta na laxmaⁿna' cha'cwijom to' cha nnda̱a̱ nntseixmaⁿya cwentaaⁿ'aⁿ, 9 ndo' na nleitquioo' na matseitjoom'na' ja cantyja 'naaⁿ'aⁿ. Nchii mal'ua̱ya na matseixmaⁿya ts'aⁿ na tjaa jnaaⁿ' nc'e matseicanda̱a̱'ndyo̱ ljeii na tqueⁿ Moisés sa̱a̱ nc'e na matseiyu'ya ts'o̱o̱ⁿ ñ'eⁿ Cristo. 10 Ñe'catseiljeii'ndyo̱ cantyja 'naaⁿ' Cristo ndo' na nntseixmaⁿya juu najndeii na matseixmaⁿ Ty'o̱o̱ts'om na s'aa na tando'xcoom, ndo' na nntseijomndyo̱ ñequio joo nawi' na teinoom ndo' na nntseixmaⁿya cha'xjeⁿ na seixmaaⁿ xjeⁿ na tueeⁿ'eⁿ, 11 ee na ntyjaa' ts'o̱o̱ⁿ na ñ'a̱ⁿ quia na nnta'ndo'xco nn'aⁿ na jnda̱ tja̱. 12 Nchii ñe'catsjo̱o̱ na jnda̱ mamatseixmaⁿya cha'tso nmeiⁿ' meiⁿ nchii na canda̱a̱' matseixmaⁿya sa̱a̱ matseijndo̱ya ts'o̱o̱ⁿ na macantyjaa' ts'o̱o̱ⁿ na ntseixmaⁿya joona' nc'e nquii Cristo tjei'jñeeⁿ ja. 13 'O nn'aⁿya na cwila'yu'yo', nchii matsjo̱o̱ya na mamatseixmaⁿya juuna', sa̱a̱ luaa mats'aa, cwitsuu'yaya ts'o̱o̱ⁿ ljo' ñeseixmaⁿya jaach'ee xuee ndo' matseijndo̱yaya na nncua̱'ntyjo̱ya juu na waa jo nno̱o̱ⁿ, 14 cha nncua̱caño̱o̱ⁿya yuu na jnda̱ t'mo̱ⁿ Ty'o̱o̱ts'om no̱o̱ⁿ ndo' na nnto'ño̱o̱ⁿya naya na nñequiaa nqueⁿ na ma'maaⁿ jaa cantyja 'naaⁿ' Cristo Jesús. 15 Cha'tsondyo̱ jaa na laxmaaⁿya na canda̱a̱' cwila'yu'ya n'o̱o̱ⁿya matsona' na laa'ti' c'oom' n'o̱o̱ⁿya. Ndo' xeⁿ waa cwiicheⁿ nnom na m'aaⁿ' n'om'yo' cantyja 'naaⁿ' ñ'oomwaa', nntseijndo̱' Ty'o̱o̱ts'om n'om'yo' cantyja 'naaⁿ'na'. 16 Sa̱a̱ ñ'oom na mayuu'cheⁿ, macaⁿna' na tjoom' c'o̱o̱ⁿya cantyja 'naaⁿ ñ'oom na jnda̱ to'ño̱o̱ⁿya. 17 'O nn'aⁿya na cwila'yu'yo', cala'ljeii'ndyo' cha'xjeⁿ na mats'aa. Ndo' mati queⁿ'yo' cwenta cwaaⁿ nc'iaa'yo' na cwila'ljeii'ndye cha'xjeⁿ na cwil'aayâ, caluii'ndyo' joona. 18 Jndye ndii' jnda̱ ñetsjo̱o̱ya nda̱a̱'yo', ndo' ñequio na mat'io̱o̱ya matsjo̱o̱nnda'a, jndye nn'aⁿ m'aⁿ na jndoo ñ'oom cantyja 'naaⁿ' na tue' Cristo nacjoo' ts'oom'naaⁿ, 19 sa̱a̱ na macanda̱ maxjeⁿ nntsuundyena. Ñequii'cheⁿ cwila't'maaⁿ'ndyena juu na l'ue n'om seiina. Matsona' na c'omna na jnaaⁿna cantyja 'naaⁿ'na' sa̱a̱ juu na matsona' na c'omna na jnaaⁿna, cwitjeii's'andyena cantyja 'naaⁿ'na'. 20 Sa̱a̱ jaa nmeiiⁿ la'xmaaⁿya cantyja 'naaⁿ' cañoom'luee, juu jo' tseixmaⁿna' tsjoomya, ndo' cwimeiⁿndo̱'nty'iaandyo̱ na jo' jo' nnaⁿ nquii na macwji'n'maaⁿñe jaa, juu Jesucristo. 21 Jom nntseichueeⁿ'eⁿ seii'a na jeeⁿ cje tseixmaⁿna' na nntseijomna' joona' cha'na seiiⁿ'eⁿ na xocwi'ndaa' na matseixmaaⁿ jnda̱ na wando'xcoom. Nnts'aaⁿ na ljo' nc'e najndeii na tseixmaaⁿ na nlqueeⁿ xjeⁿ cha'tso na niom.


Lucas 20:37
37 Sa̱a̱ cantyja 'naaⁿ' na nnta'ndo'xco nn'aⁿ na jnda̱ tja̱, maquiiti Moisés t'mo̱o̱ⁿ na ljo' ñequio ñ'oom na seiljeiⁿ cantyja 'naaⁿ' ts'oom nioom zarza. Naquii' ñ'oom'ñeeⁿ tsoom na Ta Ty'o̱o̱ts'om cwiluiiñê Ty'o̱o̱ts'om cwentaa' Abraham, Isaac, ndo' Jacob.
Get the App!
Download the FREE Bible.is app for your iPhone, iPad, or Android device.View in the
App Store


1 'O nn'aaⁿya, cantyja 'naaⁿ' cwaaⁿ xuee oo cwaaⁿ xjeⁿ na nndyonnda' Ta Jesús, meiⁿ ticaⁿna' na nntseiljeiya. 2 Ee manquiu'ya'yo' nncue'ntyjo̱ xuee na nndyonnda' Ta Jesús xjeⁿ na tic'om c'ee nn'aⁿ na nluii na ljo'. Matseijomna' cha'na quia na macwjee' tsaⁿnch'ue. 3 Xcwe xjeⁿ quia cwilue nn'aⁿ: "Je' tjaa'naⁿ tia', tjaa'naⁿ na teincuu'", majuu xjeⁿ'ñeeⁿ ñejomto nquioo nawi' t'maⁿ nacjoona cha'xjeⁿ quia na manaⁿna' na maquiina' yuscu na manntseincuii, meiⁿ tjaa'naⁿ na cwii nnda̱a̱ nndyaandye nn'aⁿ juu nawi'ñeeⁿ. 4 Sa̱a̱ 'o nn'aⁿya, ticalaxmaⁿ'yo' cantyja 'naaⁿ' na jaaⁿñe, jo' chii juu xuee na nncwjee'nnda' Ta Jesús xocatseijomna' juuna' cantyja 'naⁿ'yo' cha'na quia na nncwjee' tsaⁿnch'ue waa' ts'aⁿ. 5 Jaa la'xmaaⁿya cantyja 'naaⁿ' naxuee. Tila'xmaaⁿya cantyja 'naaⁿ' natsjom oo cantyja 'naaⁿ' najaaⁿñe. 6 Jo' chii maty'iomna' na c'o̱o̱ⁿya na wando' n'o̱o̱ⁿya ndo' queⁿndyo̱cheⁿncjo̱o̱ya xjeⁿ cantyja 'naaⁿya jo nnom Ty'o̱o̱ts'om. Ee ticatsona' na c'o̱o̱ⁿya cha'cwijom na cwindaaya cha'na nt'omcheⁿ nn'aⁿ na tyoola'yu'. 7 Ee nn'aⁿ na cwinda, natsjom cwindana, ndo' nn'aⁿ na cwicandyee, natsjom cwindyeena, 8 sa̱a̱ nc'e na cwilaxmaaⁿya cantyja 'naaⁿ' naxuee, cwa queⁿndyo̱cheⁿncjo̱o̱ xjeⁿ, cha'waati xuee c'o̱o̱ⁿya cha'na ts'aⁿ na canda̱a̱' xqueⁿ. Matsona' na cata'ñoom'ndyo̱ cheⁿncjo̱o̱ya ñequio na cwilayu'ya n'o̱o̱ⁿya ñ'eⁿ Ty'o̱o̱ts'om ndo' ñequio juu na m'aaⁿya na wi' n'o̱o̱ⁿya nn'aⁿ ñequio juu na ntyjaa' n'o̱o̱ⁿ na nncwji'n'maaⁿñe Ty'o̱o̱ts'om añmaaⁿya cha'xjeⁿ mawañoom' tjaⁿxqueⁿxjo xqueⁿ sondaro. 9 Ee nchii seijndaa'ñe Ty'o̱o̱ts'om na nnt'uiityeeⁿ jaa naquii' nawi' t'maⁿ. Sa̱a̱ tqueeⁿ jaa na nndaaya na nlui'n'maaⁿndyo̱ nc'e nquii Ta Jesucristo. 10 Jom tueeⁿ'eⁿ cwentaaya cha tjoom' na nntando̱o̱'a ñ'eⁿñê quia na nndyonnaaⁿ'aⁿ, meiiⁿ na ndicwaⁿ tando̱o̱'a ndo' meiiⁿ na aa jnda̱ tja̱a̱ya. 11 Jo' chii cwii ndo' cwiindyo' quia'yo' na t'maⁿ n'om ntyjee'yo' na nc'oonajnda̱na cha'xjeⁿ na cwil'a'yo'. 12 'O nn'aⁿya, cwitaaⁿyâ na cala'tmaaⁿ'ndyo' nn'aⁿ na cwil'a ts'iaaⁿ 'naaⁿ' Ty'o̱o̱ts'om quii'ntaaⁿ'yo' na cwijndoo'na ts'iaaⁿ 'naaⁿ'aⁿ ndo' na cwila'jndo̱'na n'om'yo'. 13 Maty'iomna' na cala't'maaⁿ'ndyo' naⁿ'ñeeⁿ ñequio na jnda nquiu'yo' joona, ee joona jeeⁿ cwila'jnda̱na naquii' ts'iaaⁿwaa'. C'om'yo' na tjoom' ñ'oom ñequio nc'iaa'yo' na tjaa ndia' cacho'yo' ñ'eⁿndyena. 14 Ndo' cwila'jndeii' ndyua̱a̱yâ nda̱a̱'yo' 'o nn'aⁿya, na cala'tia'yo' nn'aⁿ'yo' na tiñe'cal'a ts'iaaⁿ. Quia'yo' na t'maⁿ n'om nn'aⁿ na leic'om t'maaⁿ'ndye n'om. Cateijndei'yo' nn'aⁿ na tijnda̱na na tila'yu'ya n'omna. C'om' nioomcheⁿ n'om'yo' ñequio cha'tsondye nn'aⁿ. 15 Xeⁿ tis'a cwil'a nn'aⁿ 'o, cal'andyo' cwenta na tinl'a'yo' wi' joona. 'O xuii' cal'a'yo', 'o ñequii'cheⁿ cal'a'yo' yuu na ya ñ'eⁿ nn'aⁿ, meiiⁿ mancjo'ti'yo' oo meiiⁿ ñ'eⁿ meiⁿquia ts'aⁿ. 16 Ñequii'cheⁿ c'om'yo' na neiⁿnco n'om'yo'. 17 Tintsawi'ntyje'yo' na cwilaneiⁿ'yo' nnom Ty'o̱o̱ts'om. 18 Cha'tso na mach'eena' ñequiondyo' quia'yo' na quianl'uaa' Ty'o̱o̱ts'om ee luaa' l'ue ts'oom ñ'eⁿndyo' 'o na cwila'yu'yo' ñ'eⁿ Cristo Jesús. 19 Tila'tsaaⁿ'ndyo' ts'iaaⁿ na mach'ee Espíritu Santo quii'ntaaⁿ'yo'. 20 Joo ñ'oom na cwiñequia nn'aⁿ na ma'mo̱ⁿ Ty'o̱o̱ts'om nda̱a̱na, til'a'yo' na ticuee' n'om'yo' ñ'oom'ñeeⁿ. 21 Cha'tso ñ'oommeiⁿ' catjei'yo' cwenta aa xcwe joona', ndo' ñ'oom na cwiwitquioo' na xcwe, caljoo'ndyo'tyeⁿ'yo' ñequio joona'. 22 Cala'tquio̱o̱'ndyo' ñequio cha'tso nnom natia. 23 Manquiiti Ty'o̱o̱ts'om, nqueⁿ na mañequiaaⁿ na tjaa ñomtiuu m'aaⁿ ts'aⁿ jo nnoom, jom queⁿño̱o̱ⁿ 'o na canda̱a̱'ndyo'. Cwañom'm cha'waa espíritu 'naⁿ'yo', ñequio añmaaⁿ'yo' ndo' seii'yo' cha caljoo' joona' na meiⁿcwii jnaⁿ tilaxmaⁿna' hasta xjeⁿ na nncwjee'nnda' Jesucristo na cwiluiiñê na matsa̱'ntjoom jaa. 24 Nquii Ty'o̱o̱ts'om na macwaaⁿ 'o cwiluiiñê na mayom'm, maxjeⁿ nntseicana̱a̱ⁿ cha'tso nmeiⁿ' cantyja 'naⁿ'yo'. 25 'O nn'aaⁿya ñequii'cheⁿ calaneiⁿ'yo' cantyja 'naaⁿyâ nnom Ty'o̱o̱ts'om. 26 Quia'yo' na xmaⁿndye cha'tso nn'aaⁿya na m'aⁿ ñ'eⁿndyo' na cwitaⁿ'yo' lueena. 27 Ñequio na jndeii ts'iaaⁿ na matseixmaⁿya na tquiaa Ta Jesucristo matio̱o̱ya xuuwaañe nacjo'yo' na cala'naⁿ'yo' cartawaa na nndye cha'tsondye nn'aaⁿya na cwila'yu'. 28 Nquii Ta Jesucristo cwentaaya quiaaⁿ na nla'xmaⁿ'yo' naya na matseixmaaⁿ.


Apocalipsis 16:19
19 Seityuii'ñ'eⁿna' tsjoom t'maⁿ Babilonia, ndo' sei'ndaa'na' jndye njoom cha'waa tsjoomnancue. Ee Ty'o̱o̱ts'om ticatsuu' ts'oom nn'aⁿ na la'xmaⁿ cwentaa' tsjoom t'maⁿ Babilonia na nnjoom cantyja na ñel'ana. S'aaⁿ na jndei'na' cweñ'eⁿna na ñjom waso 'naaⁿ'aⁿ na jeeⁿ matseiw'eeⁿ joona.
Get the App!
Download the FREE Bible.is app for your iPhone, iPad, or Android device.View in the
App Store


Hebreos 8:8
8 Sa̱a̱ ljeii Ty'o̱o̱ts'om na juu ñ'oom'ñeeⁿ tîqueⁿna' nn'aⁿ na canda̱a̱'ndye jo nnoom, jo' chii tsoom: Matso nquii Ta: Mancue'ntyjo̱ xjeⁿ na nlqua̱a̱ⁿxco̱ ñ'oomtyeⁿ ñequio nn'aⁿ Israel ndo' ñequio nn'aⁿ Judá.
Get the App!
Download the FREE Bible.is app for your iPhone, iPad, or Android device.View in the
App Store


1 Yocheⁿ na m'aaⁿ Apolos tsjoom Corinto ndyuaa Acaya, Pablo tyomanoom njoom nch'u quii' ntsjo̱. Jnda̱ chii tueⁿ'eⁿ tsjoom Éfeso yuu na ljeiiⁿ cwanti nn'aⁿ na jla'jomndye ñ'oom na tyoñequiaa Juan. 2 Matsoom nda̱a̱ naⁿ'ñeeⁿ: —¿Aa tjaquiee' Espíritu Santo naquii' n'om'yo' quia na jlayu'yo'? Jluena nnoom: —Tjaa'naⁿ. Meiⁿchjoo tyoondya̱a̱yâ aa m'aaⁿ Espíritu Santo. 3 Quia jo' matsoom nda̱a̱na: —¿Cwaaⁿ ñ'oom t'mo̱o̱ⁿ nn'aⁿ nda̱a̱'yo' na teits'oomndyo'? Jluena nnoom: —Aa jâ cantyja 'naaⁿ' ñ'oom na tyo'mo̱ⁿ Juan, jo' na teits'oomndyô̱. 4 Quia jo' tsoom nda̱a̱na: —Juan tyotseits'oomñê nn'aⁿ quia na tyolcwe' n'omna. Ndo' tyotsoom nda̱a̱ naⁿ'ñeeⁿ na cala'yu'na ñequio Jesús tsaⁿ na nndyontyjo̱ naxeeⁿ'eⁿ. Juu tseixmaⁿ Cristo. 5 Ndo' jnda̱ na jndyena ñ'oommeiⁿ' quia jo' teits'oomndyena ñequio xuee' Ta Jesús. 6 Ndo' quia na jnda̱ tio Pablo l'o̱o̱ⁿ nacjoona quia jo' tjaquiee' Espíritu Santo naquii' n'omna. Mana to̱'na tyola'neiⁿna nt'omcheⁿ nnom ñ'oom na nchii ñ'oom na maxjeⁿ cwila'neiⁿna. Tyoñe'quiana ñ'oom na t'mo̱ⁿ Ty'o̱o̱ts'om nda̱a̱na. 7 Naⁿnom'ñeeⁿ cha'na canchoo'wendyena. 8 Cha'na ndyee chi' tyom'aaⁿñe Pablo tsjoom Éfeso ndo' ñequii'cheⁿ tyocaⁿ wats'om 'naaⁿ nn'aⁿ judíos. Tyotseineiiⁿ nda̱a̱ naⁿ'ñeeⁿ ñequio na t'maⁿ ts'oom. Tyoqueⁿñê tyo'mo̱o̱ⁿ nda̱a̱na cantyja na matsa̱'ntjom Ty'o̱o̱ts'om na mal'uee'ñê na nla'yu'na. 9 Sa̱a̱ cwantindye naⁿ'ñeeⁿ tyola'quie' n'omna, tiñe'cala'yu'na. Ndo' quii'ntaaⁿ nn'aⁿ na jnda̱ tjomndye tyoluena ñ'oom ntjeiⁿ cantyja 'naaⁿ' natoo' Ty'o̱o̱ts'om. Quia jo' Pablo 'ñeeⁿ joona, tjachom nn'aⁿ na cwila'yu' w'aa scwela cwentaa' ts'aⁿ na jndyu Tirano. Jo' jo' ticwii xuee tyo'mo̱o̱ⁿ nda̱a̱na. 10 We chu tyo'mo̱o̱ⁿ nda̱a̱ nn'aⁿ hasta cha'tsondye nn'aⁿ judíos ñequio nn'aⁿ na nchii judíos na tyom'aⁿ ndyuaa Asia jndyena ñ'oom naya cantyja 'naaⁿ' Ta Jesús. 11 S'aa Ty'o̱o̱ts'om na tyoch'ee Pablo 'naaⁿ t'maⁿ na xocanda̱a̱ nnts'aa na cwe' najndeii nquii ts'aⁿ. 12 Ee liaa ñequio payom 'naaⁿ nn'aⁿwii, jnda̱ na ty'ioom nn'aⁿ joona' Pablo, n'maaⁿ naⁿwii'ñeeⁿ. Mati nn'aⁿ na m'aⁿ jndyetia naquii' n'om tjei'na' jndyetia'ñeeⁿ. 13 Nt'om nn'aⁿ judíos na calua'ndye tyoma'nomna, tyotjeii'na jndyetia naquii' n'om nn'aⁿ. Jnda̱ chii jla'tiuuna na nntjeii'na jndyetia ñequio xuee' Ta Jesús. Jo' chii cwii cwiindyena tyoluena nda̱a̱ jndyetia: —Matsa̱'ntjo̱ⁿya na calui'yo' ñequio xuee' Jesús, tsaⁿ na matseineiⁿ Pablo cantyja 'naaⁿ'. 14 Maljo' tyol'a cha'tso ntquiee' ntseinda cwii ts'aⁿ judío na jndyu Esceva. Tsaⁿ'ñeeⁿ tyee na cwiluiitquieñe. 15 Sa̱a̱ t'o̱ jndyetia, matsoom nda̱a̱na: —Jesús mawajnaⁿ'a, ndo' mati Pablo, sa̱a̱ 'o je' ¿'ñeeⁿ cwiluiindyo'? 16 Ndo' juu tsaⁿs'a'ñeeⁿ na maleiñ'oom jndyetia, tju'ñê nacjoona. Jnaaⁿ joona. Cwajndii s'aaⁿ hasta 'ñeeⁿ joona na ñecantsei'ndyena ndo' tquiee'ndyena. Jndeii jlui'na naquii' w'aa na jlei'nomna jom. 17 Ndo' cha'tso nn'aⁿ judíos ñequio nn'aⁿ na nchii judíos na tyom'aⁿ tsjoom Éfeso'ñeeⁿ jliuna na ljo' tuii. Jo' chii cha'tsondyena tyuena, ndo' tyola't'maaⁿ'ndyena xuee' Ta Jesús. 18 Mati nn'aⁿ na jnda̱ jla'yu' jndyendyena tquionquiana jnaaⁿna, tjei'yuu'ndyena ljo' ñel'ana na ticatsa̱'ntjomna'. 19 Jndye nn'aⁿ na ñet'om na calua'ndye, tquiochona nom 'naaⁿna na quio cwil'ana ts'iaaⁿ'ñeeⁿ. Jla'cona joona' jo nda̱a̱ cha'tso nn'aⁿ. Ndo' quia na tjeii'na cwenta cwanti na jnda nom'ñeeⁿ jliuna na jndana' wen'aaⁿ nchoo' qui meiⁿ s'om xuee. 20 Maxjeⁿ tjawit'maaⁿ' ñ'oom 'naaⁿ' Ta Ty'o̱o̱ts'om. Tjawijndyendyeti nn'aⁿ tyola'yu'. 21 Jnda̱nquia seitiuu Pablo na nncjaawinoom ndyuaa Macedonia ñequio ndyuaa Acaya. Jnda̱ chii nncjaⁿ tsjoom Jerusalén. Xeⁿ jnda̱ tjaaⁿ Jerusalén maxjeⁿ jndei'na' na cjaⁿ tsjoom Roma. 22 Quia jo' we nn'aⁿ na cwitei'jndeii jom, juu Timoteo ñequio Erasto, jñoom joona, ty'eñetina ndyuaa Macedonia, sa̱a̱ nqueⁿ ljoo'ñetyeeⁿ ndyuaa Asia. 23 Ncuee'ñeeⁿ jeeⁿ t'maⁿ ñ'oom s'aana' tsjoom Éfeso na tyotseineiⁿ Pablo cantyja 'naaⁿ' natoo' Ty'o̱o̱ts'om. 24 Ee jo' jo' tyom'aaⁿ cwii tsaⁿs'a na jndyu Demetrio na tyotseindo̱ s'om. Ñequio s'om xuee tyoch'eeⁿ na jlui'tsjaaⁿ wats'om cwentaa' ndyo̱o̱ Diana. T'maaⁿ' tantjoom ñequio nc'iaaⁿ'aⁿ na tyol'ana ts'iaaⁿ'ñeeⁿ. 25 Seitjoom naⁿ'ñeeⁿ ñequio nt'omcheⁿ nn'aⁿ na majo' ts'iaaⁿ cwil'a. Matsoom nda̱a̱na: —'O re nn'aⁿya manquiu'yo' cantyja 'naaⁿ' ts'iaaⁿwaa jeeⁿ ya cwitantjo̱o̱ⁿya. 26 Sa̱a̱ cwindye'yo' ndo' cwinty'ia'yo' na manom Pablo. Matsoom ts'iaaⁿ na cwil'a nn'aⁿ ñequio lueena, tiyuu' na Ty'o̱o̱ts'om joona'. Ndo' nchii macanda̱ nn'aⁿ tsjoom ñjaaⁿ Éfeso sa̱a̱ manntycwii ndyuaa Asia jnda̱ s'aaⁿ na cwiñequiandye nn'aⁿ ñequio ñ'oomwaa' na matseineiiⁿ. 27 Jo' na jeeⁿ teincuu' ee ts'iaaⁿ na cwil'aaya jaach'eetona' na cwe' ts'iaaⁿ'ndyo. Ndo' mati wats'om t'maⁿ na ndii' Diana, ndyo̱o̱ na nquiu cha'tso nn'aⁿ na t'maⁿti ñ'oom tseixmaⁿ, jaach'eetona' tjaa 'ñeeⁿ cwitjo̱o̱ñe wats'om'ñeeⁿ. Je' nn'aⁿ na m'aⁿ cha'waa ndyuaa Asia ñequio cha'waa tsjoomnancue cwila't'maaⁿ'ndyena juu sa̱a̱ cwe' ts'iaaⁿ na mach'ee Pablo nntycwii na jeeⁿ t'maⁿ ñ'oom juu nquiuna. 28 Quia jndyena ñ'oommeiⁿ' jeeⁿcheⁿ ndya' jla'wjeena. Jndeii tyola'xuaana, tyoluena: —Nquii Diana cwentaa jaa nn'aⁿ Éfeso, jeeⁿ t'maⁿ ñ'oom. 29 Quia jo' cwe' seiñ'eeⁿ'tona' nn'aⁿ cha'waa naquii' tsjoom'ñeeⁿ. Mantyja t'uena Gayo ñequio Aristarco, nn'aⁿ na ñ'eeⁿ ñ'eⁿ Pablo na jnaⁿ ndyuaa Macedonia. Ty'echona naⁿ'ñeeⁿ, ty'equie'na naquii' w'aa yuu cwitjomndye nn'aⁿ quia na waa jomta. 30 Pablo ñe'cjaaqueⁿ'eⁿ w'aa'ñeeⁿ sa̱a̱ tinquia nn'aⁿ na cwila'yu' na nncjaⁿ. 31 Mati cwanti nn'aⁿ na m'aⁿ n'iaaⁿ nda̱a̱ nn'aⁿ ndyuaa Asia na ya ñ'oom ñ'eⁿ Pablo, jla'cwanomna ñ'oom na m'aaⁿ na tincjaaqueⁿ'eⁿ w'aa'ñeeⁿ. 32 Nn'aⁿ na jnda̱ tjomndye naquii' w'aa'ñeeⁿ nchii na nndi' ljo' cwiluena, cwe' c'uaato m'aⁿna. Nt'omndye naⁿ'ñeeⁿ cwii ñ'oom cwila'xuaana, ndo' nt'omndyena cwiicheⁿ ñ'oom cwila'xuaana. Ee majndyendyetina ticaliuna ljo ts'iaaⁿ' na tjomndyena. 33 Sa̱a̱ nn'aⁿ judíos l'ana na cjaatseineiⁿ cwii ts'aⁿ na jndyu Alejandro nda̱a̱ nn'aⁿ. Ee nt'om nn'aⁿ majnda̱ jluena nnoom ljo' ts'iaaⁿ' na tjomndyena. Jo' chii seiweeⁿ ts'o̱o̱ⁿ na cala'cheⁿ nn'aⁿ ee na ñe'catseineiiⁿ ñ'oom nda̱a̱na ñ'oom na ncwañoom'na' nn'aⁿ judíos. 34 Sa̱a̱ quia na tqueⁿna cwenta na jom ts'aⁿ judío, cha'tsondyena jla'tjoom'na jndyeena. Cha'na cwii we hora ñe'cwii tyola'xuaana, tyoluena: —Jeeⁿ t'maⁿ ñ'oom tseixmaⁿ Diana cwentaa jaa nn'aⁿ Éfeso. 35 Quia jo' tsaⁿtseiljeii tsjoom'ñeeⁿ, quia na jnda̱ jnda̱a̱ s'aaⁿ na seicheeⁿ joona, tsoom: —'O nn'aⁿ Éfeso, nn'aⁿ cha'waa tsjoomnancue manquiuna na jaa nn'aⁿ tsjoomwaa teijnoomya na nntei'x'a̱a̱ya wats'oom' ndyo̱o̱ Diana na nquiuuya na t'maⁿti ñ'oom tseixmaⁿ. Mati cwitei'x'a̱a̱ya tsjo̱' na tuiina' cha'xjeⁿ nqueⁿ na jnaⁿna' cañoom'luee jndyocuena' na m'aaⁿya. 36 Meiⁿ tjaa 'ñeeⁿ nntso na tiyuu' na ljo'. Jo' chii cala'cheⁿndyo'. Tacal'a'yo' na ñoomñoom ljo' nl'a'yo'. 37 Ee ti'm'aⁿ' na tquio'cho'yo' ñjaaⁿ chaa' l'uu jnda̱ nty'ueena 'naⁿ na tseixmaⁿ ndyo̱o̱ Diana na cwila't'maaⁿ'ndyo̱, meiⁿ tyooluena ñ'oom ntjeiⁿ nacjoom'm. 38 Jo' chii Demetrio ñequio nn'aⁿ na ñe'cwii ts'iaaⁿ cwil'ana ñ'eⁿñê, xeⁿ waa ñ'oom na ñe'queⁿna nacjoo' ts'aⁿ quia jo' c'oona na m'aaⁿ jwe. Ee na m'aaⁿ jom cwiwijndaa' ñ'oom na cwiqueⁿ nn'aⁿ nacjoo nc'iaana. 39 Ndo' xeⁿ waa cwiicheⁿ ñ'oom na l'ue n'om'yo' na nleijndaa', nleijndaa'na' quia na nncuaa jomta. 40 Ee teincuu' na luaa' cwil'a'yo' xuee je' ee nnda̱a̱ nntso gobiernom na cwilawendyo̱ nacjoom'm ee xeⁿ nncwax'eeⁿ nda̱a̱ya tjaa'naⁿ ljo' ñ'oom ya nnt'o̱o̱ya nnoom. 41 Quia na jnda̱ seineiiⁿ ñ'oomwaa', tsoom na cat'oom'ndyena.


Lucas 20:9
9 To̱o̱ⁿ'o̱ⁿ na tyotseineiiⁿ ñ'oom tjañoom'waa nda̱a̱ nn'aⁿ, tsoom: —Tyom'aaⁿ cwii ts'aⁿ. Tcoom'm l'o̱o̱ uva tyuaaⁿ'aⁿ. Jnda̱ jo' teijndeiiyaaⁿ joona' nn'aⁿ na nl'a ts'iaaⁿ jo' jo' ndo' jndye xuee tjaaⁿ cwiicheⁿ ntyja.
Get the App!
Download the FREE Bible.is app for your iPhone, iPad, or Android device.View in the
App Store


Juan 3:13
13 'Ee tjaa'naⁿ ts'aⁿ na jnda̱ tjawa cañoom'luee cha nnda̱a̱ nntseicandii nn'aⁿ chiuu macaⁿna' na cal'ana na nlco'xcwena' ntyjii Ty'o̱o̱ts'om ñ'eⁿndyena. Macanda̱ ja na cwiluiindyo̱ ts'aⁿ na jnaaⁿya cañoom'luee ntyjiiya.
Get the App!
Download the FREE Bible.is app for your iPhone, iPad, or Android device.View in the
App Store


Judas 1:23
23 Ndo' nt'omcheⁿ nn'aⁿ na jnda̱ tjachuuna' joona cantyja 'naaⁿ' ñ'oom na cwit'mo̱o̱ⁿ naⁿm'aⁿ', catjei'n'maaⁿndyo' joona' cha'cwijom na macwji' ts'aⁿ x'iaaⁿ'aⁿ quii' chom. Ndo' ñequio nt'omcheⁿ c'om'yo' na wi' n'om'yo' joona sa̱a̱ c'om'yo' na nquia'yo' na juu natia na laxmaⁿna tincw'uaa'ndyo' joona'.
Get the App!
Download the FREE Bible.is app for your iPhone, iPad, or Android device.View in the
App Store


Juan 4:35
35 'O waa ñ'oom tjañoom' na cwindu'yo' na ñequiee chi' cwii tjo̱o̱ ndo' nntyjeendye nn'aⁿ. Sa̱a̱ ja matsjo̱o̱ nda̱a̱'yo': Caleity'iom nda̱a̱'yo', ndo' canty'ia'yo' ndiocheⁿ na m'aⁿ nn'aⁿ cha'cwijom ntjom na jnda̱ tmaⁿ na nncwantjom ts'aⁿ cwentaa' Ty'o̱o̱ts'om. Matseijomna' joona na jnda̱ tue'ntyjo̱ xjeⁿ na ntyjeeñe ts'aⁿ.
Get the App!
Download the FREE Bible.is app for your iPhone, iPad, or Android device.View in the
App Store


2 Corintios 1:7
7 Ee tyeⁿ waa na cwicantyjaa' n'o̱o̱ⁿyâ jo nnom Ty'o̱o̱ts'om cantyja 'naⁿ'yo', ee manquiuyaayâ quia maleichuuwi'na' 'o cha'xjeⁿ na cwitjo̱o̱ⁿyâ, mati mañequiaaⁿ na cwiñ'om't'maaⁿ'ndyo' n'om'yo' cha'xjeⁿ na mañequiaaⁿ na cwiñ'o̱ⁿt'maaⁿ'ndyô̱ n'o̱o̱ⁿyâ.
Get the App!
Download the FREE Bible.is app for your iPhone, iPad, or Android device.View in the
App Store


Romanos 12:3
3 Nc'e ts'iaaⁿ na jnda̱ tquiaa Ty'o̱o̱ts'om na matseixmaⁿya, jo' na matsjo̱o̱ya nda̱a̱'yo', meiⁿcwiindyo' 'o tincwinom' na nnc'oom' ts'om cantyja 'naaⁿ' nquii cha'xjeⁿ na matsona' na nncwjeiiⁿ'eⁿ cwenta chiuu matseixmaaⁿ. Cwii ndo' cwiindyo' cwji'ya cwenta cwanti na jnda̱ tquiaa Ty'o̱o̱ts'om nnom na matseixmaⁿ na matseiyu'ya ts'om ñ'eⁿñê.
Get the App!
Download the FREE Bible.is app for your iPhone, iPad, or Android device.View in the
App Store


Juan 11:9
9 T'o̱ Jesús nda̱a̱yâ, matsoom: —Ndicwaⁿ waa xjeⁿ na nnts'aatya̱ ts'iaaⁿ cwii tjo̱o̱cheⁿ na nnt'ue nn'aⁿ judíos ja. Ndo' na luaa' waa matseijomna' cha'cwijom na cwii xuee na canda̱a̱'ya canchoo'we horas na nnts'aa ts'aⁿ ts'iaaⁿ. Quia naxuee manom ts'aⁿ, xocwity'ueeⁿ, ee ya tquioom'm nc'e na manty'iaa' ñe'quioom' tsjoomnancuewaañe.
Get the App!
Download the FREE Bible.is app for your iPhone, iPad, or Android device.View in the
App Store


Mateo 19:9
9 Ja matsjo̱o̱ nda̱a̱'yo', juu tsaⁿs'a na nntseityuii' ljeii na toco ñ'eⁿ scuu' ndo' nncoco ñ'eⁿ cwiicheⁿ yuscu, matsona' na cwe' m'aaⁿya ñ'eⁿ yuscu'ñeeⁿ. Wanaaⁿ na nntseityueeⁿ'eⁿ ljeii 'naaⁿ'aⁿ ñ'eⁿ scoom'm xeⁿ na m'aaⁿ tsaⁿ'ñeeⁿ ñ'eⁿ cwiicheⁿ tsaⁿs'a. Ndo' meiⁿcwi'ñeeⁿcheⁿ ts'aⁿ na nncoco ñ'eⁿ cwii yuscu na jnda̱ tyuii' ljeii 'naaⁿ' ñ'eⁿ saa', tsaⁿ'ñeeⁿ matseijndaa'ñena' na cwe' m'aaⁿyaaⁿ ñ'eⁿ yuscu'ñeeⁿ.
Get the App!
Download the FREE Bible.is app for your iPhone, iPad, or Android device.View in the
App Store


1 Ja Pablo, nc'e na matseiyu'a ñ'eⁿ Jesucristo, matseina̱ⁿya ñ'oom na mayuu', nchii cwe' cantu. Juu na m'aaⁿ' ts'o̱o̱ⁿ, ma'mo̱ⁿ Espíritu Santo na mayuu' jo'. 2 Ee t'maⁿ waa na matseichjoo'na' ts'o̱o̱ⁿ ndo' matsei'ndaa'na ntyjiiya cantyja 'naaⁿ nn'aⁿya nn'aⁿ judíos na ti'ñe'calayu' ñ'eⁿ Cristo, 3 ee cwiljoya ts'o̱o̱ⁿ meiiⁿ na cato̱ⁿ'na' ja ñ'eⁿ Cristo, ndo' meiiⁿ nncju'wi'na' añmaaⁿya xeⁿ na cantyja 'naaⁿ' jo' nnteijndeiina' nn'aⁿya na mañe'cwii tsjaaⁿ cwiluiindyo̱ ñ'eⁿndyena. 4 Joona cwiluiindyena tsjaaⁿ 'naaⁿ' nquii Israel na jndyowicantyjoo'. Tjaa'ñe Ty'o̱o̱ts'om joona na ntseinaaⁿ. Juu na tseixmaaⁿ na caxueeñê tyom'aaⁿ quii'ntaaⁿna quia na tyocañ'eeⁿ ñ'eⁿndyena. Tquiaaⁿ ljeii nnom Moisés na matsa̱'ntjomna' chiuu nnc'omna. Seijndaa'ñê chiuu l'ue ts'oom na nla't'maaⁿ'ndyena jom naquii' wats'om, ndo' jndye nnom nt'omcheⁿ ñ'oom tsoom nda̱a̱na na nnts'aaⁿ. 5 Cwiluiindyena ndacantyjo welooya ndo' cantyja 'naaⁿ' tsjaaⁿ 'naaⁿ joona tuiiñe Cristo na ts'aⁿ jom, na cha'tso na cha'tso cantyja 'naaⁿ'aⁿ cwiluiiñê Ty'o̱o̱ts'om. Ñequii'cheⁿ na cala't'maaⁿ'ndye nn'aⁿ jom. Amén. 6 Ndo' meiⁿ nchii ñ'oom na tso Ty'o̱o̱ts'om nda̱a̱ nn'aⁿ Israel na nnts'aaⁿ, tîcatseicanda̱a̱'ñena'. Luaa' waa ee nn'aⁿ na jndyowicantyjoo' tsjaaⁿ 'naaⁿ nn'aⁿ Israel, ticha'tsondyena na mayuu'cheⁿ cwiluiindyena nn'aⁿ Israel. 7 Ee ticha'tsondye ntseindacantyjo Abraham mayuu'cheⁿ na cwiluiindyena ntseinaaⁿ, ee tso Ty'o̱o̱ts'om nnoom: "Ntseindacantyjo ti'jnda' Isaac, joona nncwjaa'ñena' na nluiindyena tsjaaⁿ 'naⁿ'." 8 Ñ'oommeiⁿ' cwiñe'quiana' na caliuuya na nchii cwe' cantyja 'naaⁿ' tsjaaⁿ na cwiluiindye nn'aⁿ, jo' na macwjaa'ñena' na cwiluiindyena ntseinda Ty'o̱o̱ts'om. Tomti cwiluiindyena ntseinaaⁿ nc'e ñ'oom na tsoom nda̱a̱ nn'aⁿ Israel na nnts'aaⁿ. 9 Ee tso Ty'o̱o̱ts'om nnom Abraham chiuu na nnts'aaⁿ, luaa matsona': "Tiempomeiiⁿ nndyo̱o̱nnda'a na m'aⁿ'yo', ndo' nquii scu' Sara nnleiñ'oom cwii tyochjoo nda'yo'." 10 Ndo' nchii macanda̱ luaa' waa na ma'mo̱ⁿna' chiuu na maqueⁿ Ty'o̱o̱ts'om nn'aⁿ na ntseinaaⁿ. Ee we ntseinda Rebeca ñecwii tsotyena majuu Isaac na cwiluiiñe welooya. 11 Ee cwitjo̱o̱cheⁿ na nluiindye catyeⁿnquiee'ñeeⁿ, meiⁿ na l'ana na tis'a oo ljo' na ya, ndo' tso Ty'o̱o̱ts'om nnom Rebeca: "Juu tsaⁿ na nluiiñejndyee nndi'ntjoom nnom tyjeeⁿ." Ñ'oomwaa' matseiljoyuna' ñequio ñ'oom'm na teiljeii na matsona': "T'o̱o̱ⁿya na wi' ts'o̱o̱ⁿya Jacob ndo' s'aaya na ticuee' ts'o̱o̱ⁿya Esaú." Luaa' ma'mo̱ⁿna' na Ty'o̱o̱ts'om wanaaⁿ na nncwjii'ñê nn'aⁿ na nluiindye cwentaaⁿ'aⁿ cha'xjeⁿ nqueⁿ na l'ue ts'oom, joo nn'aⁿ na macwaaⁿ na nluiindyena cwentaaⁿ'aⁿ. Meiⁿ ticwjaa'ñê cwenta ljo' cwii nnom na cwil'ana. 14 Ndo' na luaa' waa, ¿chiuu ya nl'uu? ¿Aa ticwixcwe ljo' mach'ee Ty'o̱o̱ts'om? Jeeⁿ tic'oom'na'. 15 Ee tsoom nnom Moisés: "'Ñeeⁿ juu na matseitiuuya na nnteijndeiya maxjeⁿ nnteijndeiya tsaⁿ'ñeeⁿ, ndo' 'ñeeⁿ juu na matseitiuuya na nnc'o̱o̱ⁿya na wi' ts'o̱o̱ⁿya maxjeⁿ jo' nnts'aaya." 16 Jo' chii Ty'o̱o̱ts'om nchii macwjeeⁿ'eⁿ ts'aⁿ na nntseixmaⁿ cwentaaⁿ'aⁿ cwe' ee na l'ue ts'om nquii, oo cwe' nc'e na jeeⁿ matseijndeii ts'aⁿ na nncjaawee' ts'oom ñ'eⁿñe. Jom macwjeeⁿ'eⁿ ts'aⁿ na nluiiñe cwentaaⁿ'aⁿ ee na wi' ts'oom juu. 17 Ee naquii' ñ'oom'm na teiljeii matsona' chiuu tsoom nnom rey ndyuaa Egipto. Tsoom: "Ja tquiaya na cwiluiindyu' rey, cha cantyja 'naⁿ' nleitquioo' na jndo̱ya ndo' cha nn'aⁿ na cha'waa tsjoomnancue caliuna chiuu t'maⁿ tseixmaⁿ xueya." 18 Ndo' na luaa' waa, 'ñeeⁿ juu na l'ue ts'oom na nnc'oom na wi' ts'oom maxjeⁿ jo' nnts'aaⁿ, ndo' 'ñeeⁿ juu na nnts'aaⁿ na nntseiquie' ts'om, maxjeⁿ jo' nluii. 19 Nnda̱a̱ nnts'aana' na m'aaⁿ ts'aⁿ na nntso no̱o̱ⁿ: "Xeⁿ na luaa' waa quia jo' ¿chiuu na matseincjoo'ñe Ty'o̱o̱ts'om ljo' cwil'a nn'aⁿ? Ee tjaa'naⁿ ts'aⁿ nnda̱a̱ nncjaa nacjoo' ljo' na l'ue ts'oom." 20 'U na cwe' ts'aⁿ 'u, ¿ljo' ts'iaaⁿ' na ñe'catseincjoo'ndyu' nacjoo' Ty'o̱o̱ts'om? ¿Aa maty'iomna' na xuaa na tuii ñ'eⁿ ts'ocachu nntsona' nnom ts'aⁿ na s'aa juuna': "¿Chiuu ts'iaaⁿ' na luaa' sa' ja?" 21 Ee ts'aⁿ na mach'ee ts'iaaⁿ ñ'eⁿ ts'ocachu, nqueⁿ ntyjeeⁿ ljo' ts'iaaⁿ na ñe'cats'aaⁿ ñ'eⁿ joona'. Mañ'eⁿ ts'o'ñeeⁿ nnts'aaⁿ cwii xuaa na yaticheⁿ oo cwii na cwe' cwantindyo. 22 Ndo' nquii Ty'o̱o̱ts'om ¿ljo' mach'eena' xeⁿ seijndaa'ñê na m'mo̱o̱ⁿ na matseiw'eeⁿ nn'aⁿ na cwila'tjo̱o̱ndyena nnoom, ndo' nnts'aaⁿ na nleitquioo' juu najndeii na cwiluiiñê? Jndyocaa xuee na tintycwii na mach'eeⁿ na wjaanioomñe ñequio nn'aⁿ na la'xmaⁿ na nnt'ueeⁿ joona nc'e na ticalcwe' n'omna jnaaⁿna, na la'xmaⁿna na nntsuundyena. 23 S'aaⁿ na luaa' cha cantyja 'naaⁿ jaa nleitquioo' na juu na cwiluiit'maⁿñê, jeeⁿ t'maⁿ tseixmaⁿna', jaa na cwitjo̱o̱cheⁿ na ncuaa cha'tso, ty'oom na wi' ts'oom na seijndaa'ñê na nla'jomndyo̱ na matseit'maaⁿ'ñena' jom. 24 Ty'o̱o̱ts'om tqueeⁿ'ñê jaa na la'xmaaⁿ cwentaaⁿ'aⁿ. Nt'omndyo̱ jaa tjeii'ñê quii'ntaaⁿ nn'aⁿ judíos ndo' nt'om tjeii'ñê quii'ntaaⁿ nn'aⁿ gentiles. 25 Cha'xjeⁿ na matso ñ'oom naquii' libro na seiljeii Oseas: Nn'aⁿ na nchii laxmaⁿ nn'aⁿya, je' nntsjo̱o̱ nda̱a̱na na mann'aⁿya joona. Ndo' nn'aⁿ na ñet'om na tjaa 'ñeeⁿ wi' ts'om joo, je' la'xmaⁿna nn'aⁿ na wi' ts'o̱o̱ⁿya joona. 26 Matsoticheⁿ ljeii'ñeeⁿ: "'O na nchii cwiluiindyo' nn'aⁿ tmaaⁿ' cwentaya", naⁿ'ñeeⁿ nntseicajndyu'na' na cwiluiindyena ntseinda Ty'o̱o̱ts'om na wando'. 27 Mati seineiⁿ Isaías cantyja 'naaⁿ nn'aⁿ Israel, tsoom: "Nn'aⁿ na wjaawicantyjoo' nn'aⁿ Israel, meiiⁿ na nleijndyendyena cha'na jndye tei' 'ndyoo ndaaluee, sa̱a̱ cwe' cwantindye joona nlui'n'maaⁿndyena." 28 Ndo' tjatsoticheⁿna': "Ta Ty'o̱o̱ts'om maxjeⁿ nntseicanda̱a̱'ñê ñ'om 'ñom ñequio nn'aⁿ tsjoomnancue, na nncu'xeeⁿ joona cha'xjeⁿ na matsona' ndo' jndeii m'aaⁿ na nnts'aaⁿ na ljo'." 29 Cha'xjeⁿ na jnda̱ tso Isaías: Nquii Ty'o̱o̱ts'om na matsa̱'ntjoom cañoom'luee, xeⁿ nchii 'ñeeⁿ cwantindyo tsjaaⁿ jaa nn'aⁿ judíos, maxjeⁿ jnda̱ ljoo'ndyo̱ cha'xjeⁿ tjoom nn'aⁿ tsjoom Sodoma ñ'eⁿ Gomorra. 30 ¿Chiuu nl'uuyo̱o̱ je' cantyja 'naaⁿ' ñ'oommeiⁿ'? Joo nn'aⁿ na nchii judíos cwiluiindyena tqueⁿ Ty'o̱o̱ts'om joona na tjaa jnaⁿ cwicola'xmaⁿna, nc'e na cwila'yu'ya n'omna ñ'eⁿñê. Ndo' majootona na nchii ñel'ueena na nlui'n'maaⁿndyena. 31 Ndo' nn'aⁿ Israel je', na tyoqueⁿndyena na nla'canda̱a̱'ndyena chiuu t'maⁿ ljeii na tqueⁿ Moisés cha queⁿna' joona na tjaa jnaⁿ la'xmaⁿna, tîcanda̱a̱ nla'canda̱na juuna'. 32 ¿Ndo' chiuu na luaa' tjoomna? Luaa' tjoomna ee tyocantyjaa'ya n'omna na nlui'n'maaⁿndyena nc'e na tyola'canda̱a̱'ndyena ljo' na matsa̱'ntjom ljeii na tqueⁿ Moisés, ee nchii tyola'yu'ya n'omna ñ'eⁿ Ty'o̱o̱ts'om. Ndo' nc'e naljo', jo' chii matseijoom'na' cantyja 'naaⁿna na jnda̱ tei'ty'uiina "Tsjo̱' na cwiwi'ty'uii nn'aⁿ" 33 ee waa ñ'oom cantyja 'naaⁿ'aⁿ naquii' ñ'oom' Ty'o̱o̱ts'om na teiljeii na matsona': Ja maquia̱ⁿya tsaⁿ na nluiiñe tsjo̱' na nquiee nn'aⁿ tsjoom Sión nncwity'uiina cantyja 'naaⁿ'aⁿ, jom nluiiñê tsjo̱'ty'a na cantyja 'naaⁿ'aⁿ nntseiquiaana' nn'aⁿ, sa̱a̱ ts'aⁿ na nntseiyu' ñ'eⁿñê, xocats'aana' ntyjeeⁿ ndoo' cwe' ts'iaaⁿ'ndyo na matseiyoom'm.


Juan 3:26
26 Quia jo' nn'aⁿ na cwila'jomndye ñ'oom na mañequiaa Juan ty'entyjaa'na jom. Jluena nnoom: —'U ta na ma'mo̱o̱ⁿ' cantyja 'naaⁿ' Ty'o̱o̱ts'om nda̱a̱yâ, juu ts'aⁿ na tyocañ'eⁿ ñ'eⁿndyu' xndyaa' jndaa Jordán, nquii na tjei'yuu'ndyu' cantyja 'naaⁿ' nda̱a̱yâ, canty'ia', cwiwits'oomndye nn'aⁿ cantyja 'naaⁿ'aⁿ, ndo' cha'tsondye nn'aⁿ cwi'oontyjo̱ naxeeⁿ'eⁿ.
Get the App!
Download the FREE Bible.is app for your iPhone, iPad, or Android device.View in the
App Store